SARATON KASALLIGIDA PARHEZ\nМуаллиф: ЎЗБЕКИСТОН ТАБОБАТ АКАДЕМИЯСИ АЪЗОСИ ШИФОКОР ВА ТАБИБ БЕҲЗОД БОТИРОВИЧ ЭГАМОВ 16.04.2020 22:27\nПАРХЕЗ ВА ТАВСИЯЛАР\nСаратон - рак: фиброаденома, кўкрак саратони, бачадон саратони, хавфли ва ҳавфсиз ўсмаларда тавсия ва пархезлар\nСаратон касаллиги учун пархез бу – ратсионнинг тугри узгаришидир, бунинг натижасида саратон жараёнининг ривожланишини секинлаштириш ва умуман танани мустахкамлаш мумкин.\nСаратон касаллиги билан огриган беморларнинг овкатланишини узгартиришнинг асосий вазифалари куйидагилардан иборат:\nИммунитет тизимининг яхши ишлашини таьминлаш, зарарли шаклланадиган махсулотларни зарарсизлантириш ва танадан чикариб юбориш (детоксификация), онкологияга карши фаол курашиш учун хаётийлик ва энергия усишини рагбатлантириш, энг мухим органларнинг, айникса буйраклар, жигар ва ичак йулларининг тугри ишлашини таьминлаш, асосий даволанишдан ташкари, усманинг усишини секинлаштирадиган табиий моддаларни истеьмол килиш керак !!!\nСаратон касаллигида озиқланиш куйидаги соғлом овқатланиш ёрдамида тузилади:\n1) Сарик, тўқ сарик ва қизғиш тўк сарик мева ва сабзавотларда саратонга қарши фойдали таьсир курсатадиган каротеноидлар мавжуд. Аввало булар: ўрик, ситрус мевалар, сабзи, помидор, бета – каротин, лутеин, ликопен иммунитетни яхшилайди, хужайра тузилишини нурланишдан химоя килади.\n2) Касаллик натижасида жигар шикастланганда, ёгли ва огир овкатларсиз овкатланиш фраксиёнел булиши керак хамда етарли микдорда витаминларни истеьмол килиш керак.\n3) Турп, карам, шолгом, хантал зарарли кимёвий омилларни зарарсизлантиришга ёрдам берадиган фаол элемент булган зарарли сабзавотларга киради.\n4) Яшил усимликларнинг айримлари хлорофилга бой. Шунинг учун уларнинг саратон касаллиги рационига киритилиши гайритабиий элементлар ва микробларга карши ёрдам беради. Бундай вакиллирга кукатлар ва бир хужайрали яшил усимликлар, кук нухат, хантал, карам ва кичитки ут киради.\n5) Хар хил каттиклаштирувчи хусусиятлар учун эса кук чой ичилади.\n6) Ананас, брокколи ва саримсок саратонга карши таьсирга эга ва детоксификацияни рагбатлантиради. Улар нитросин таьсиридаги онкологияни ривожланиш эхтимолини камайтиради.\n7) Кукрак бези саратони учун Д витамини, бугдой ва унинг ниш уриб униб чиккани ва ловия истеьмол килишни купайтириш тавсия этилади.\n8) Ошкозон ости бези саратонида баьзи фойдали овкатларни истеьмол килиш мумкин эмас. Масалан, хурмо, банан ва узум. Бу касалликда самарали харакатлар кам ёгли сут махсулотларига эга булади.\nОлимлар саратон касаллигини даволашда пархез ва овкатланиш таркибида кўк – яшил сувўтлар ўсманинг хажмини кичрайтиришини аникладилар.\nХар хил янги сиқилган шарбатлар ва мевали ичимликлар яхши таьсир курсатади.\nСаратон касаллиги билан огриган беморларнинг овкатланишида таркибида омега-3 ёг кислоталари булган оакат булиши керак. Бкнга энг яхши мисоллар балик ёги ва шур сув баликлари. Мухим кислоталар зигир ёги ва унинг уругида хам мавжуд.\nИчак трактида ижобий микрофлорани саклаб туриш керак. Буни таьминлаш учун кундалик рационингизга кушкунмас, саримсок, пиёз, кукарган бугдойнинг макбул микдорини киритишингиз керак. Агар сиз лаксатиф таьсир курсатишингиз керак булса, унда сиз кора олхури ишлатишингиз керак.\nКартошка, калампир, ловия, дулана мевалари, олма, шафтоли, арпабадиён, кора бугдой, жигарранг гуруч, жухори, арпа, райхон, селдерей, исмалок, шолгом, баклажон, турп, ошковок, бугдой ва унинг ундирилгани, кизил ва кора смородина, асал – (яллигланишга карши, антиоксидант ва антиканцероген таьсирга эга).\nКун давомида 2-3 махал овкатдан олдин ёки кейин сабзи, мандарин, банан, лимон, апелсин, урик, кизилча аралашмаларидан таркиб топган табиий сок ичишингиз керак!!!\nАгар сизда диарея бошланса, нажасингиз бушашса, унда купрок творог, янги картошка ва зигир уругини истеьмол қилинг.\nпархез ва тавсиялар:\nКупчилик витаминлардан фойдаланиш усманинг узи усишини тезлаштиради деб хисоблашади. Сизнинг барча органларингиз барча фойдали моддалар, витаминлар билан озукланишини ва усимта хам айни шу витаминлар билан озукланишини тушунишингиз керак. Зеро усимтани озукланишига каршилик киламан деб витаминлар ва минераллар истеьмол килмасангиз, усимта сизнинг танангиздаги барча мавжуд микроэлементлар, витаминлар ва минералларни суриб бораверади.\nТанангизда микроэлементларнинг тулиқ мажмуиси бўлиши керак: калций, магний, каротеноидлар, селен (бу кизил пиёз таркибида энг куп булади), рух, аминокислоталар, флаваноидлар, исофлаваноидлар, витаминлар: А,Б,С, куп туйинмаган ёгли кислоталар булиши керак. Саратон купайиб бораётган глюкозадан ривожланиши исботланган.\nСуяк саратонида творог ва калций ёрдам бермайди. Шунингдек булар кукрак саратони, суяк метастазида ва бошка онкологик касалликларда ёрдам бермайди.\nСаратон касаллигида кофе ёрдам бермайди аксинча зарар етказиши мумкин.Чунки кофе таркибида кофеин мавжуд, бу кон ивишига олиб келади. Кон куйкаларини келтириб чикариши саратонни ривожланиши демакдир. Куп кофе ичган беморлар кон босимлари меьёрини ушлаган холда кон суюлтирувчи дорилар ва махсулотлардан истеьмол килишлари керак. булар: слива, лимон, арслонкуйрук, мята(хулва, ялпиз), райхон, кийик ути, темиртикан кабилар.\nОнкологик касалликларда массажни сизнинг паталогиянгизни яхши биладиган массаж терапевти тамонидан килиниши лозим. Купчилик онкологик касалликларда массаж тавсия этилмайди, чунки усимта кон айланишини рагбатлантириш билан тезрок усишни бошлаши мумкин.\n#Сут ёки қаймоқ\nСут ва қаймоқ онкологик касалликларда мумкин эмас, чунки булар таркибида инсулинга ухшаш усиш омилларини купайтирадиган моддалар мавжуд. Улар инсон танасида саратон хужайраларининг шаклланишига таьсир килади.\nУзингизча бир карорга келиб антибиотиклар ва огрик колдирувчи дорилар истеьмол килманг. Доимо шифокорингиз маслахати билан килинг. Зеро, буйрак ва неопластик саратон касаллигида баьзи антибиотиклар такикланади.\nБарча турдаги саратон ва ўсма\nСода, кола, сув, шоколад, алкагол ичимликлар, баьзи балик турлари, маргарин, хамиртуруш, шакар ва ширин сиркани уз ичига олган овкат, ширинликлар, ёгли сут (колган сут махсулотлари мумкин), биринчи навли ун, консерваланган махсулотлар, тузланган махсулотлар (тузланган помидор, бодиринг ва бошкалар), эскирган картошка, ёгли шурва, хар кандай колбаса, хар кандай ковурилган ёг, ун-атала, хамир овкатлар, булочка, тортлар, кондитир махсулотлари, маёнез ва кетчуп, коко-кола спрайт ва бошка газланган алкаголсиз ичимликлар, кайта ишланган ва иссиглик билан ишлов берилган пишлок, сир, музлатилган кийма гушти (фарши), гушт ва ярим тайёр махсулотлар, сигир гушти (кушимчаларнинг куплиги сабабли сигирларнинг купчилигида саратон касаллиги бор). Кумирда пишган шашлик мумкин эма, кумир чугида пишган шашлик кумирдан чикадиган зарарли саратон келтириб чикарадиган ва саратонни даволашга тускинлик киладиган омиллари боис тавсия этилмайди. Шашлик ейишга хохиш булса: микравалнофкада куён, товук, ёввойи кабутар, бедана, илон гуштларини керакли микдорда пириб ейиш тавсия килинади. Аввало сиз касаллигингизни аниклагач, мутаххасис-диетолог билан маслахатлашишингиз керак.\nКоидаларга амал килинг!!!\nХар кандай даволанишдан, кимётерапиядан, операциядан кура пархезга катий риоя килиб, соглом овкатланиш рационига амал килиш яхширокдир.\n1кг вазн учун 30-40 килокалория керак булади\nОвқатланиш таркибий кисмига куйидагилар кириши кераклигини унутманг: 55% углеводлар, колганлари 30% ёг ва 15% протеин. Бунинг устига сиз витаминлар, минераллар ва бошка фойдали моддалардан фойдаланишингиз керак.\nОвкатни нормал хароратда истеьмол килинг. Хар кандай холатда хам музлатгичдан совук овкат еманг. Ичакларда овкат яхши сурилиши ва хазм булиши учун овкатларни яхшилаб чайнанг. Бу айникса ошкозон-ичак саратони ва ошкозон касаллиги булган беморлар учун тугри келади. Ковурма овкат еманг, кайнатилган овкатлар ейишга харакат килинг. Бугда тайерлаш мосламаси бу масалада жуда яхши ёрдам беради. Овкат ковурилаетганда жуда куп микдордаги кансерогенлар ишлаб чикарилади, бу жигар ва умуман тананинг холатини ёмонлаштиради. Кунига 5-7 мартагача оз микдорда 250 граммдан кичик булакларда овкатланинг. Факат янги овкат енг куп сакламанг. Ошкозон операцияси булган беморлар барча овкатларни блендерда майдалаб ейиши керак.


Венеция дунёда ягона эмас. Сув устида жойлашган энг гўзал 7 шаҳар (фото) — Sof.uz\nЖАҲОН 6,048,236 2,672,712 367,227\nВенеция дунёда ягона эмас. Сув устида жойлашган энг гўзал 7 шаҳар (фото)\n18.10 17:31 1242 Жаҳон\nВенеция ўзининг тор кўчалари ва чиройли каналлари билан узоқ вақт сайёҳларни ўзига жалб қилди. Аммо сув устида қурилган шаҳар фақатгина Венеция эмас, жозибаси ҳамда чиройи у билан тенг шаҳарлар мавжуд, уларнинг аксарияти итлаян шаҳрининг машҳурлиги соясида қолмоқда. Most-beauty.ru мана шундай шаҳарлар рўйхатини тузди.\nБрюгге - «Шимолий Венеция»\nЎрта асрларга хос жозибасини сақлаб қолган марказий ва чиройли каналлари билан Бельгиянинг Брюгге шаҳрини «Шимолий Венеция» деб аташади. Бу ерда турфа рангли гондолалар (Венециянинг эшкакли қайиқлари) йўқ, бироқ агар сайёҳлар хоҳлашса, оқ рангдаги қайиқларда Брюгге каналларида саёҳат қилишлари ҳамда сув устидаги шаҳар гўзаллигидан баҳра олишлари мумкин.\nБрюггенинг Росенхоедкай ва Грена Рей каналларидаги кема сайрларини Венециядагиси билан таққослашингиз мумкин. Бу ерда Брюгге Ганза шаҳарлар иттифоқида асосий савдо марказларидан бири бўлган ҳамда европаликлар унинг кўчалари ва каналларини кесиб ўтган XII-XV асрлардаги тарихий обидаларни кўришингиз мумкин.\nХудди ўша пайтлардаги каби, ҳозир ҳам Брюгге сайёҳлар билан тўла. Фақат ҳозир одамларни савдо-сотиқ ва бир той газлама нархидан кўра, каналлар ва бельгияча ичимликлар нархи қизиқтиради.\nУдайпур — «ҳинд Венецияси»\nРажастондаги Аравалли тепаликлари атрофида қурилган Удайпурни ичимлик суви билан ва атрофдаги қишлоқларни суғориш учун сув билан таъминлайдиган кўллари туфайли Венеция билан қиёсланади. Итальян шаҳри йилда бир марта бўладиган карнаваллари билан машҳур бўлса, Удайпурда анъанавий фестиваллар ва байрамлар йил давомида ўтказилади. Бу ерда ҳар бир байрам аввалгисидан ёрқинроқ ва қизиқарлироқ бўлади. Гангапур, Мевара, Шилпрам шулар жумласидандир.\nВенециянинг аналогини кўриш учун Пичола кўлига ташриф буюриш керак. Бу ердаги тўртта оролда қадимий саройлар қад ростлаган. Пичоланинг энг диққатга сазовор жойи ҳозирда меҳмонхонага айлантирилган «Кўллар саройи»дир. У бобурийлар ҳукмронлигининг ноёб меъморчилик обидаларидан бири.\nРесифи — «Бразилия Венецияси»\nХVI асрда португаллар томонидан асос солинган ва кейинчалик голландлар томонидан босиб олинган Ресифи шимоли-шарқий Бразилиянинг муҳим шаҳарларидан биридир. Шаҳар Атлантика соҳилида, Капибарибе ва Беберибе дарёлари орасида жойлашган. Шаҳардаги кўплаб кўприклар, каналлари учун ҳам одамлар уни «Бразилия Венецияси» деб аташади.\nСучжоу — «Шарқий Венеция»\nДунёнинг кўплаб диққатга сазовор жойларининг нусхаси бўлган Хитойда энг машҳур туристик шаҳарларидан бири - Венециянинг аналоги бўлмаслиги даргумон эди. Шанхайдан 99 км шимоли-ғарбда жойлашган, 4 миллион киши истиқомат қиладиган Сучжоу Хитойнинг йирик иқтисодий марказларидан бири. Янцзи дарёсининг қуйи оқимида жойлашган шаҳар хан сулоласи даврида муҳим савдо маркази бўлган.\nЗамонавий Сучжоуниниг тарихий маркази орқали тош кўприклар, бежирим пагодалар (хитойча уйчалар) ва манзарали боғлар орқали каналлар тармоғи барпо этилган. Бундай бетакрор ландшафтлари туфайли шаҳар ЮНEСКОнинг «Бутун жаҳон маданий мероси» рўйхатидан жой олган. Ўрта асрларда Хитойга ташриф буюрган италиялик сайёҳ Марко Поло илк бора уни «Шарқ Венецияси» деб атаган.\nНан-Мадол — «Тинч океанидаги Венеция»\nМикронезия Федератив Штатлари таркибидаги қадимий Нан-Мадол шаҳри 92 та сунъий ороллар архипелаги устида қурилган ва улар каналлар ёрдамида бир-бири билан боғланган.\nНан-Мадолдаги бинолар, вулқон асосли базальт блоклардан қилинган. Бундай иншоотларнинг деворлари баландлиги 15 м гача, қалинлиги эса 5 м га этади. Шаҳарда шоҳ мақбаралари мавжуд. Афсонага кўра, бу лаънатланган жойда 1907 йилда бузилмас тинчлик битими бузилган.\nБирменгем — «Британия Венецияси»\nБуюк Британияликлар ўз шаҳарларини тез-тез Венеция билан таққослаб туришади. Венециядаги каби, бу шаҳарда ҳам каналлар тизими мавжуд. Бундан ташқари Бирменгем каналларининг умумий узунлиги тахминан 56 км, Венециянинг ўзида эса атиги 41 км.\nБу ерда итальянча гондолалар ўрнига каноэда сайр қилишингиз мумкин.\nВой-вой — «Австралия Венецияси»\nВой-Вой Сиднейдан шимолда жойлашган кичик қирғоқ шаҳар бўлиб, у ёзувчи Спике Миллиган туфайли алоҳида шуҳрат қозонган. Унинг оиласи 1950 йилларда кўчиб келган ва у умрининг бир қисмида яшаган ва у ерда учта китоб ёзганига қарамай шаҳарни «ер устидаги энг катта қабристон» деб таърифлаган.\nСув каналлари, миллий парк ва узун қумли пляжлар билан ўралган Вой-Вой, Сиднейдан бир кунлик саёҳат учун ажойиб жой. Бу эрда сиз балиқ овига ва Ettalong Beachда пляж таътилига боришингиз мумкин. 1936 йилдан бери маҳаллий аҳоли ўз шаҳарларини «Австралиянинг Венецияси» деб номлашди.\n29.05 12:32 3103\n28.05 17:36 2679\n27.05 15:48 2151\n28.05 15:12 1610\n28.05 13:43 1466\n14:37 0 Ўзбекистон\nБугун, 12:54 17 Жаҳон\nБугун, 12:52 58 Жаҳон\nБугун, 12:50 24 Жаҳон\nБугун, 12:04 56 Илм-фан\nБугун, 11:46 24 Ўзбекистон


ЛУКОЙЛ Ўзбекистонда 100 млрд куб метр газ қазиб олган\n25.11.21 11:04\tmsk\nLukoil-international.uz сайти фотосурати\nЎзбекистонда фаолият юритаётган ЛУКОЙЛ компанияси жами 100 млрд кубметр газ қазиб олган. Россия нефтгаз компанияси 2004 йилдан Ўзбекистонда амалга оширган лойиҳалари натижасида мана шундай кўрсатгичга эришган, деб хабар беради «ЛУКОЙЛ» компанияси матбуот хизмати.\nТабиий газнинг асосий қисми (70% дан ортиғи) Бухоро вилоятидаги Қандим-Ховузак-Шоди конларидан қазиб олинган. Мазкур газ конлари 1967 йили очилган, бироқ таркибида олтингугурт кўп бўлган газни тозалаш ва бошқа техник сабаблар туфайли Ховузак ва Шоди конлари музлатиб қўйилганди. ЛУКОЙЛ Ўзбекистон бозорига кириб келиши билан мазкур участкалар ўзлаштирилди, 2008 йили ушбу конларда йилига 4 млрд куб метр газ қазиб олинган.\n2017 йили компания йилига 8,1 млрд куб метр газни қайта ишлайдиган Қандим мажмуасини ишга туширди.\n2009 йили «ЛУКОЙЛ-Ўзбекистон» компанияси Қашқадарёда Ҳисор конини ўзлаштиришга киришди. 2011 йилдан бу ерда газ қазиб олина бошланди. 2017 йили Ғумбулоқ ва Одамтош конларида ишлар бошланди. 2018 йили компаниянинг йиллик газ қазиб олиши 5 млрд куб метрни ташкил этди.\n«ЛУКОЙЛ-Ўзбекистон» республикада Қандим-Ховузак-Шоди-Қўнғирот ва Жануби-Шарқий Ҳисор лойиҳаларида маҳсулотларни бўлиб олиш шарти билан иш олиб боради. Компания бурғулаш, қазиб олиш, табиий газни тозалаб, товар ҳолатига келтиришгача ишларни амалга оширади. Бугунги кунда компаниянинг Ўзбекистонда амалга ошираётган лойиҳалари $8 млрд баҳоланади. Компания республикада энг йирик хориж инвестори ҳисобланади.\nЛУКОЙЛ томонидан қазиб олинган газ ички ва ташқи бозорга сотилади. Ўзбекистоннинг ЛУКОЙЛ компанияси томонидан қазиб олган газни импорт қилишдан олган умумий даромади $4 миллиардни ташкил этади.


Путин Ўзбекистон фуқароларини Россияда ишга жойлаштириш тартибини тасдиқлади — ИА «Фергана» — мобильная версия\nПутин Ўзбекистон фуқароларини Россияда ишга жойлаштириш тартибини тасдиқлади\nРоссия президенти Владимир Путин меҳнат мигрантларини уюшган тартибда сафарбар қилишни назарда тутувчи Россия ва Ўзбекистон ўртасидаги битимнинг ратификация қилиниши тўғрисидаги қонунни имзолади. Бу ҳақда Россия Федерацияси раҳбарининг расмий сайтида 5 декабрь куни хабар берилди.\n2017 йил апрелида имзоланган битимга Россиядаги мавжуд вакансиялар махсус ахборот тизимларида жойлаштиришни кўзда тутади. Тизим Россия Федерацияси Меҳнат вазирлиги ва Аҳоли бандлиги федерал хизмати томонидан тўлдириб борилади. Ўзбекистон Меҳнат вазирлиги ҳамда Ташқи меҳнат миграцияси бўйича агентлик юртдошларини мавжуд вакансиялар тўғрисида хабардор қилиб боради ва номзодларни танлайди.\nИшга жойлашиш дастурида иштирок этиш учун ҳар бир хоҳловчи Россия Таълим вазирлиги томонидан ишлаб чиқилган схема бўйича имтихонлар топширади. Ташқи меҳнат миграцияси бўйича агентлик номзодларга ушбу имтиҳонларга тайёрланишга ёрдам беради ҳамда номзодларнинг тиббий кўрикдан ўтказилишини ташкил этади. Ўзбекистон ИИВ ўз навбатида номзод қидирувда эмаслигини, судланганлиги ва ўзига оид маълумотларни аниқлайди. Ҳар ҳолда, Россияда ҳам жиноят саналадиган жиноятлар эътиборга олинади (яъни, мисол учун, гомосексуализм учун судланганларга дастурда иштирок этишига тўсиқ йўқ).\nМигрантларни Россияга жўнатиш ҳам уюшган ҳолда амалга оширилади, иш берувчи ишчиларни турар жой билан таъминлаши шарт бўлади. Россияга келган номзодни фақат бир неча сабабларга кўра рад этиш мумкин бўлади. Мисол учун, россиялик мутахассисларда такрорий тиббий кўрикдан ўтмаганлар; Россия қонунчилигини бузганлар; шунингдек, Россияда бўлиш муддати ниҳоясига етганлар ишга қабул қилинмайди. Бунақа мигрантларни ватанига қайтариш Ўзбекистон расмийлари зиммасига юкланади. Агар номзодни иш берувчининг айби билан ишга олмасалар, унга компенсация тўланади.\nЎзбекистон ва Россия ўртасидаги бу битимнинг муддати чегараланмаган. Бироқ томонларни ҳар бири истаган фурсатда битимни бекор қилинишини талаб қилиш мумкин. Бунақа ҳолатда дипломатик канал орқали огоҳлантириш олинган пайтдан ярим йил ўтгач битим бекор бўлади.\nЯқин кунлар ичида Ўзбекистонда расмийларнинг рухсатисиз чет элга ишлагани чиқиш имконияти қолмаслиги эҳтимоли мавжуд. “Sputnik Узбекистан” нашри 5 декабрь куни хабар беришича, Меҳнат вазирлиги мигрантларнинг чет элга ишлагани чиқиб кетишидан олдин бу ҳақда расмийларни огоҳлантириш тўғрисидаги қонун лойиҳасини ишлаб чиқарган. Рекрутинг ташкилоти орқали ишга жойлашган тақдирда бўлажак мигрантлар билан намунали шартнома тузилади. Бунақа шартнома тўғрисидаги маълумот ҳам расмийларги топширилади.


Диёнатни унутган дин пешволари - Huquq.uz\nДиёнатни унутган дин пешволари\n12:30 - 14.09.2021\nИслом дини ҳақгўйлик, адолатпарварлик ва эзгуликнинг асосидир. Аммо динга хизмат қилувчиларнинг орасида ҳам йўлдан озганлар учраши ачинарли ҳол.\nМурод Усмонов (исм-фамилиялар ўзгартирилган) 2004 йил март ойидан буён Шеробод тумани Нуртепа маҳалласида имом вазифасида ишлаб келган эди.\nУнга ўзи имомлик қилаётган маҳаллада вафот этган фуқароларнинг жанозасини ўқиш, фуқароларнинг чақирувига асосан уларнинг уйларида диний маросимларни ўтказиш вазифалари юклатилганди.\nУ маҳаллада ўтказган диний маросими учун фуқаролар ўз ихтиёри билан берган пулнинг бир қисмини ўз оиласининг эҳтиёжи учун олиб, қолганини Шеробод тумани жоме масжиди бош ҳисобчиси Жаббор Муҳиддиновга топшириб келган.\nГуноҳнинг ибтидоси 2020 йилнинг август ойида жоме масжидга Бўрон Умаров янги бош имом хатиб этиб тайинлангани тўғрисида буйруқ келади. Б.Умаров имом бўлиб тайинланган кундан бошлаб аввалги имом Мурод Усмонов билан ўрталарида ҳар хил низолар чиқа бошлади. М.Усмонов янги имомга «сени ҳали ишдан олдираман, яхшиликча ўзинг кет» деб пўписа қилишни канда қилмай қўяди. Улар ўртасидаги келишмовчилик бир-биридан айб қидириш билан давом этарди.\nАввалига янги имомнинг топшириғига асосан ноиби Аҳад Бобохонов, бош ҳисобчи Малик Жавлонов ҳамда муаззин Шамсиддин Аҳмадов Нуртепа маҳалласига собиқ имом ўқиган никоҳларнинг қонунийлигини текшириш учун боришади. Текшириш натижасида 5 та қонуний тарзда никоҳ ўқилганининг тўловлари бош ҳисобчига топширилмагани тўғрисида хулоса билан Ўзбекистон мусулмонлари идорасининг Сурхондарё вилоятидаги вакили томонидан собиқ имом Мурод Усмоновга берилган рухсатнома бекор қилинади.\nЯнги имомнинг бундай ҳаракатлари собиқ имомнинг асабига тегаверди. Тома-тома кўл бўлади деганларидек, собиқ имомнинг сабр косаси тўлиб, 2020 йил 22 декабрь куни тахминан соат 9:30 да туман марказий бозорини айланиб, рўзғорда ишлатишга мўлжалланган пичоқ харид қилади. Пичоқни пакетга ўраб, чўнтагига солганча масжидга йўл олади. Ҳадисларимизда айтилганидек, ният хайрли бўлса оқибат хайрли бўлади. Аммо ният хайрли бўлмади…\nУ масжиддаги хоналарнинг бирига киради. Хонада ўтирган ноиб Аҳрор Алимов собиқ имомни кўриб энсасини қотиргандек бўлади ва у билан гап талашиб қолади:\n– Ака, яна эски гапларни бошлагани келдингизми?\n– Аҳрор, мен маҳалладаги ходимларнинг ҳаммасидан суриштириб чиқдим. Хотин-қизлар бўйича маслаҳатчи Раъно Ҳамидова билан ҳам гаплашдим. Сизлар аёлга «бу оддий текширув» деб, уни алдаб ҳужжатларга имзо қўйдириб олган экансизлар, – деди дўқ аралаш собиқ имом. Ноиб эса хотиржамлик билан:\n– Ака, бўлган иш бўлиб ўтди, менга буюришди, мен ҳам бордим, – деди. Ноибнинг хотиржам жавоб бериши собиқ имомни баттар асабийлаштирарди:\n– Менга қара, сен қанақа мусулмон бўлдинг, а? Нега маҳалла маслаҳатчисини алдаб ҳужжатларга имзо қўйдириб оласан? Шу ишинг динимизга тўғри келадими?\n– Домла, мен билмайман, баъзи жойлари тўғри келса керак, – дея жавоб қайтаради. Унинг кибр ва қўрслик билан жавоб қайтарганидан собиқ имом баттар асабийлашиб, рўпарасидаги хонтахта устида турган чинни идишни ноибга қарата отади. Идиш эса ноибнинг бошига тегиб, уни жароҳатлайди. Суҳбатдошининг тажовузкорлигидан хавфсираган ноиб масжид биносининг орқа томонига қочиб кетади.\nЖаҳл устида собиқ имом қочаётган ноибнинг изидан қувиб чиқади. Ҳовлида масжид котиби Шерзод Ғафуровни кўриб, ундан отаси қаердалигини сўрайди. У ҳам «нима эди?» деб зарда билан жавоб беради. Ёш йигитнинг қўрслигидан собиқ имомнинг баттар жаҳли чиқади. У ўша заҳоти чўнтагидан пичоқ олиб, Шерзоднинг қорнига санчиб юборади.\nЙигит жон ҳолатда чап томонини чангаллаганча ҳушидан кетиб йиқилади.\nЖиноят интиҳоси Масжид ҳовлисида юрган фаррошлар воқеани кўриб, дарҳол ҳуқуқни муҳофаза қилувчи орган ходимларига хабар беришади.\nОрадан кўп вақт ўтмай қонга беланиб ётган йигитни «тез ёрдам» машинасида шифохонага олиб кетишади. Афсуски, йигит йўлда вафот этади.\nҲодиса юзасидан жиноят иши қўзғатилиб, айбланаётган шахснинг руҳий ҳолати тиббий кўрикдан ўтказилади. Руҳий касалликлар клиник шифохонасининг хулосасида Мурод Усмонов руҳий ҳолатига кўра ўз ҳаракатларининг аҳамиятини англай олиши ва уларни бошқара олиши, шунингдек, тергов ҳамда суд ҳаракатларида иштирок этишга қодирлиги ва мажбурий даволанишга муҳтож эмаслиги кўрсатилган. Тергов жараёнида М.Усмонов айбига тўлиқ иқрор бўлиб, қилган ишидан пушаймон бўлгани билан вақтни ортга қайтариб бўлмайди.\nМазкур жиноий иш юзасидан 2021 йилнинг апрель ойида жиноят ишлари бўйича Шеробод туман судида Мурод Усмоновга нисбатан ҳукм эълон қилинди. Мурод Усмонов Жиноят кодексининг 97-моддаси 2-қисми «л» банди билан айбдор деб топилиб, озодликдан маҳрум этилди.


“Адвокат билан гумон қилинувчининг қариндошлари шартнома тузади. Адвокат ордер олгач, ўша куни терговга боради. Бироқ уни ҳар хил сабаблар билан киргизишмайди. Аслида адвокат борган вақтда киритилиши шарт”.\n“Иш давомида судьялар илтимосномага ҳеч қандай жавоб беришмайди. Судьялар илтимосномани баённомага ҳам киритишмайди”.\n”Хат-хабарномалар бўйича адвокатларга суд-ҳуқуқ тизимларида ўз вақтида жавоб беришмайди”.\n“Жазони ижро этиш муассасаларига, тергов ҳибсхоналарига адвокат сўровнома жўнатади. Аммо улар ўз вақтида сўровномаларга жавоб беришмайди”.\n“ИИБларга, Бош прокуратурага иш юзасидан борсак, телефон билан киришга рухсат берилмайди. Хайрият, судларга бемалол телефонимиз билан кираяпмиз”.\nБу муаммолар “Advokat” журнали мухбирларига адвокатларимиз томонидан билдирилган. Зеро, кейинги пайтда журнал ходимлари адвокатлар билан учрашиб, уларнинг муаммоларини, таклиф-мулоҳазаларини ўрганишга ҳамда журнал саҳифалари ва Advokatnews.uz сайтида ёритишга астойдил ҳаракат қилишмоқда.\nБу қувонарли албатта. Чунки Палатамиз сингари журналимиз ҳам 2008-2018 йиллар, чамаси қарийб 10 йил мудроқ уйқуда бўлиб, адвокатларнинг дарди, ҳасрати ёки ташвишини эшитмагани, балки эшитишни истамагани учун адвокатлардан узилиб қолгандек эди гўё.\nМана энди замон ўзгарди, ҳаёт ўзгармоқда, жамият уйғонмоқда. Уларга монанд Палата ва журнал ҳам фаоллашмоқда. Оқибатда, ниҳоят, адвокатларнинг ўз ахборот минбари пайдо бўляпти. Таҳририят жамоаси адвокатлар мурожаатлари орасидан долзарб мавзулар, касбий фаолиятнинг оғриқли нуқталари ва касбдошларга тақдим этилиши мумкин бўлган қизиқарли материалларни танлаб олиб, айрим яланғоч фактларга кўйлак кийдириб, журналистлар ибораси билан айтганда, суякка гўшт қадаб, қизиқарли ва ўқишли мақолалар тайёрламоқда, журнални бекорга тўлдириб турадиган суви кўпу сўзи йўқ материаллардан ўқувчиларни халос қилиб, мамлакатимиз адвокатларининг ҳақиқий жарчиси бўлишга астойдил ҳаракат қилмоқда.\nҚолаверса, муаммоларимиз, айтмоқчи бўлган сўзларимиз журналистик тилга ўгирилиб эълон қилиниши уларнинг бошқа ОАВда ҳам кенг ёритилишига имкон беряпти. Айниқса жорий йилнинг ўтган қисқа давридаёқ унинг илк натижаларига амалда ҳаммамиз гувоҳ бўлдик.\nМазкур жараёнда эса, қайси маънодадир, адвокатларнинг роли ҳам сезиларли даражада ошиб бормоқда. Журнал таҳририятига, унинг интернет сайти, электрон почтаси ва ижтимоий тармоқдаги саҳифа ва каналларига келиб тушаётган мурожаатлар оқими ҳам ой сайин, ҳафта сайин кучаймоқда.\nМен мазкур жараёндан бевосита хабардор бўлганим боис ҳам бу гапларни бемалол айтаяпман. Гап шундаки, таҳрир ҳайъати аъзоси сифатида айрим масалаларга аниқлик киритиб беришимни сўраб таҳририят менга мурожаат қилиб туради. Жумладан, адвокатлар билдираётган эътироз ва муаммолар, таклифларнинг қанчалик ўринли эканлиги тўғрисида ҳам.\nАввало, журналга мақола юбориб, тажрибасини ўртоқлашадиган, касбий маҳорат сирларини баҳам кўрадиган адвокатлар сонининг ортиб бориши, фаолиятдаги муаммоларни ёритиб, ечимини таклиф қиладиган ҳамкасбларимизнинг кўпайиши қувонарли бўлиб, бу журналнинг янада ўқишли ва фойдалироқ бўлишига, жумладан, чоп этиладиган мақолаларнинг қизиқарли ва ҳаётийлигини, ранг-баранглигини таъминлашга хизмат қилади. Айниқса, ўринли танқид ва таклифлар мамлакатимиз суд-ҳуқуқ тизимида амалга оширилаётган ислоҳотларнинг самарали кечишига, одил судловнинг қарор топишига ёрдам беради деб ўйлайман.\nЛекин бизнинг бугунги мулоҳазаларимиз айрим адвокатларимиз томонидан мухбирларга муаммо сифатида айтилаётган, кўрсатилаётган, юқорида келтирилганлари каби баъзи масалалар хусусида бўлиб, уларда адвокатнинг касбий маҳорати, профессионализм даражаси кўринмаётгани тўғрисидадир.\nАдвокатнинг олий юридик маълумотга ва муайян иш стажига эга бўлган ҳамда адвокатлик мақомини олишдан олдин малака имтиҳони топширган шахс эканлигини инобатга оладиган бўлсак, ўз-ўзидан, демак, у касбий фаолиятни бошлашдан олдин ҳам фуқароларга (ёки юридик шахсларга) малакали юридик ёрдам бера оладиган даражада ҳуқуқий билимга эга бўлган, деган хулоса келиб чиқади. Бу биринчи масала.\nИккинчи масала эса, амалдаги қонунчиликда, хусусан, адвокатлик фаолиятига оид иккита қонунда ва Ўзбекистон Республикасининг Жиноят-процессуал кодекси тегишли моддаларида адвокатнинг ваколатлари, ҳуқуқ ва мажбуриятлари аниқ белгиланган. Жумладан, қонунчиликда адвокатнинг касбий фаолияти бажарилишига тўсқинлик қилиш билан боғлиқ вазиятлар юзага келганида у кимга, қандай тарзда мурожаат қилишга ҳақли эканлиги ҳам ўз ифодасини топган.\nМасалан, юқорида қайд этилганидек, адвокат ордер билан терговга борганида терговчи уни турли баҳоналар билан қабул қилмади ёки иш давомида судья илтимосномага жавоб бермади ёхуд уни суд мажлиси баённомасига киритмади. Бундай ҳолатда адвокат нима қилиши керак? Унинг журналистга дардини тўкиб ўтириши ёки Адвокатлар палатасига мурожаат қилиб ёрдам сўраши ўринлими? Ваҳоланки, қонунчиликда бу борада муайян ҳуқуқ ва ваколатлари белгилаб қўйилган бўлса...\nДейлик, адвокатнинг ордерини терговчи олмаса, у зудлик билан терговчининг бевосита раҳбари (тергов бўлинмаси ёки тегишли бошқарма бошлиғи)га мурожаат қилиши ёхуд ўша туман прокурорига ёзма шаклда мурожаат қилиб, адвокатлик ордерини ИИБ девонхонасига топшириши, энг муҳими, адвокатнинг ҳимояга киришганлигини тасдиқловчи “из” қолдириши лозим. Бу пайтда, хусусан, баъзи терговчиларнинг “эртага келинг”, “индинга келинг” деган хархашасига қулоқ солиш керак эмас. Айниқса, сиз зудлик билан ушлаб олиб келинган ҳимоянгиздаги шахс билан учрашмоқчи ёки иш материалларидаги айрим тафсилотлардан хабар топмоқчи бўлсангиз.\nШунингдек, юқорида иш давомида илтимоснома киритилиши, аммо у инобатга олинмаслиги ҳақидаги эътирозни ҳам кўрдик. Аммо адвокат айтмаяптики, у илтимосномани қай тарзда киритган? Оғзакими? Агар шундай бўлса ва у суд мажлиси баённомасига ҳам ёзилмай қолса, бундай илтимосноманинг киритилганлигини адвокат кейинчалик нима билан исбот қила олади?\nАна шундай савол туғилганида тилни тишлаб қолмаслик учун ўзини ҳурмат қиладиган адвокат суд мажлисида бераётган илтимосномасини ёзма шаклда тақдим қилиши ва ўз илтимоси сабабини иложи борича чуқур асослаши лозим. Тўғри, баъзи иш ҳолатлари илтимосноманинг дарҳол киритилишини тақазо қилади. Аммо адвокат ўша пайтда ўз фикрини оғзаки билдирса-да, кейинги суд мажлисида уни ёзма равишда ҳам тақдим қилиши лозим.\nСудья илимосномага жавоб бермади ва у суд мажлиси баённомасига ҳам киритилмади, дейлик. Бундай ҳолатда адвокат суд томонидан баённома имзоланганидан кейин у билан танишмоқчи эканлиги ҳақида суд мажлиси якунланмасдан туриб судьяга ариза бериши керак. Ҳукм ўқилганидан кейин баённома билан танишиб чиқилгач эса асослантирган тарзда ёзма эътироз билдириб, унга жавоб берилишини талаб қилиш лозим бўлади. Бу ариза жавобсиз қолдирилганида ёки судьянинг жавоби нохолис бўлиб, ҳақиқатга тўғри келмаганида эса бу ҳақда юқори турувчи судга ёки Судьялар олий кенгашига шикоят қилиш мумкин. Умуман олганда, адвокат ҳар бир ҳаракатидан “из” қолдириши, талабчан бўлиши шарт!\nАдвокат худди шу тарзда ўз ваколати доирасида қўллаши мумкин бўлган барча қонуний воситалар ва қонунда тақиқланмаган усуллардан фойдаланаверса, кўп вақт ўтмасдан билимдон, ҳаракатчан ва профессионал адвокат сифатида танила бошлайди.\nШулардан хулоса қиладиган бўлсак, ўзининг қадрини билган адвокат “Палата бирор нарса қилиб берармикан” деб кутиб ўтириши, ёки бирон ОАВ орқали муаммо ҳақида жар солишга шошилиши керак эмас. Балки касбий фаолиятини бажариш жараёнида терговчи, судья, прокурор ёки бошқа мансабдор шахсдан қонунчиликда белгиланган талабларга риоя этишини талаб қилиш зарурдир.\nКейинги масала жазони ижро этиш муассасаларига, тергов ҳибсхоналарига адвокат томонидан юборилаётган адвокат сўровига ўз вақтида жавоб ололмаслик ёки ИИБ ва прокуратура биносига қўл телефони билан киролмаслик ҳақида эди.\nЎзбекистон Республикасининг “Адвокатура тўғрисида”ги қонуни 71-моддасида “Адвокат давлат органларига ва бошқа органларга, шунингдек корхоналар, муассасалар ва ташкилотларга мазкур органлар ҳамда ташкилотларнинг ваколатларига кирадиган масалалар юзасидан адвокат томонидан малакали юридик ёрдам кўрсатилиши учун зарур бўлган маълумотномалар, тавсифномалар ва бошқа ҳужжатларни (бундан буён матнда ахборот (ҳужжатлар) деб юритилади) тақдим этиш масалалари юзасидан адвокат сўровини (бундан буён матнда адвокат сўрови деб юритилади) юборишга ҳақли” эканлиги белгиланган. Шунингдек, ушбу моддада адвокат сўрови олинган санадан эътиборан 15 кундан кечиктирмай, айрим ҳолларда сўровда кўрсатилган ахборот (ҳужжатлар) уч иш кунидан кечиктирмай тақдим қилиниши кераклиги, уни тақдим этмаслик, ўз вақтида тақдим этмаслик ёхуд била туриб ёлғон ёки нотўғри ахборот (ҳужжатлар) тақдим этганлик қонунга мувофиқ жавобгарликка сабаб бўлиши белгиланган.\nУшбуни таъминлаш, яъни қонун ижроси механизми сифатида Ўзбекистон Республикасининг Маъмурий жавобгарлик тўғрисидаги кодекси 1971-моддасида жавобгар шахснинг энг кам ойлик иш ҳақининг икки бараваридан беш бараваригача миқдорида жаримага тортилиши мумкинлиги; шунингдек, ушбу Кодекснинг 283-модасида бундай вазиятларда адвокат ҳуқуқбузарлик содир этилганлиги ҳақида баённома тузмасдан судга мурожаат қилишга ҳақли эканлиги белгиланган.\nШундай экан, яна савол туғилади: эътироз билдирган адвокат юқорида қайд қилинган қонун нормасидан қай даражада фойдаланган? Адвокат сўровига ўз вақтида жавоб ололмаган бўлса, бу бўйича судга мурожаат қилаяптими ёки ўз ваколатидан ҳали тўлиқ фойдаланмай туриб кимлардандир ёрдам сўряптими? Албатта, бу саволга жавоб ҳам адвокатнинг профессионаллик даражасини кўрсатади.\nШунингдек, адвокатлик фаолиятига оид қонунчиликка киритилган охирги ўзгартириш ва қўшимчаларга асосан адвокат қўл телефони ва бошқа техник воситалар билан бемалол суд биноларига кириб чиқиш имкониятига эга бўлди. Албатта, бу касбий вазифанинг бажарилишини бир мунча осонлаштирди. Лекин, адвокатлар айтганидек, бу ўзгартириш, афсуски, ички ишлар, прокуратура ёки давлат хавфсизлик хизмати тизимига тааллуқли эмас. Бундай вазиятни улар ўзларининг ички тартиб-қоидаларида белгиланган меъёрлар билан тартибга солмоқдалар. Адвокат учун чеклов қўядиган ва муаммо туғдирадиган бу тартиб-тамойиллар ҳам келажакда ўз ечимини топар балки. Аммо бу ўринда мен масаланинг бошқа томонига эътиборни жалб қилмоқчиман. Яъни қонунда бундай имконият суд бинолари учун эканлиги аниқ кўрсатилган бўлишига қарамай, айрим адвокатлар томонидан ўз қўл телефонларини ҳуқуқ-тартибот идораларига ҳам олиб киришга уринишлари ва бу борада мазкур идоралар томонидан ўрнатилган тартиб-қоидаларга бўйсунишни истамаётганликлари оқибатида кўнгилсиз вазиятлар юзага келаётганлиги тўғрисида ҳам ташвишли маълумотлар мавжуд. Зеро, кези келганда таъкидлаш жоизки, ўша идораларнинг ички тартиб-қоидаларида белгиланган талаблар қонунга мувофиқ ёки мувофиқ эмаслигидан қатъий назар, у расман бекор қилинмагунича, адвокат ҳам барча қатори унга итоат этишга мажбур.\nМана яна бир таклиф:\n“Ҳимоячи биринчи инстанция судида қатнашган бўлса ва адвокатнинг апелляция муддати ўтиб кетган бўлса, маҳкумнинг номидан ўзи ёзиб, унга имзо қўйдириб, судга топширишга ҳақли эканлиги қонунда белгиланиши керак. Чунки айрим судлар маҳкумнинг апелляция шикояти почта орқали турма бошлиғининг хати билан келсин, деб аризани олишмайди”.\nБу ҳам бир қатор саволларни пайдо қилади. Масалан, ҳимоячи ёки унинг ҳимояси остидаги шахс суд ҳукмидан норози бўлса, ҳукм нусхаси берилишини кутмасдан, 10 кун муддат ичида дастлабки шикоятни судга тақдим қилиши, ҳукм ва суд мажлиси баённомаси билан танишиб чиққанидан кейин асослантирилган апелляция шикояти бериши мумкин-ку. Ёки ҳукм ўқилганидан кейин адвокат ҳимоясидаги шахсга бу ҳақда тушунтириши лозим бўлса, у билан алоҳида учрашиб, унинг номидан бир варақ апелляция шикоятини ёзиб бериш кўп машаққат талаб қилмайди-ку! Нега шундай имконият бўла туриб ҳам қонунга ўзгартириш киритиш талаб қилинади?\nЁки мана бу таклифни қарайлик:\n“Агар жиноят иши бўйича ижобий натижаларга эришилса, масалан, мижоз оқланиб, катта суммадаги пуллар унга қайтарилса, мижознинг аризасига кўра банк ундан нақд пул ёки пул кўчириш йўли билан адвокатни моддий тақдирлаш учун деб маблағ қабул қилишга ҳақли эканлиги қонунда кўрсатилиши лозим”.\n“Адвокатура тўғрисида”ги қонуннинг 91-моддасида “Адвокатлик фаолияти адвокат ва ишонч билдирувчи шахс (ҳимоя остидаги шахс) ўртасида тузиладиган юридик ёрдам кўрсатиш тўғрисидаги битим (шартнома) асосида амалга оширилади” деб белгиланган. Унда юридик ёрдам кўрсатиш тўғрисидаги битимнинг (шартноманинг) муҳим шартларидан бири сифатида кўрсатилаётган юридик ёрдам учун ишонч билдирувчи шахс (ҳимоя остидаги шахс) томонидан ҳақ тўлаш шартлари кўрсатилиши лозимлиги эътироф этилган.\nАдвокатларнинг касб этикаси қоидалари (2013 йилги таҳрир) 51-моддасида эса “Битим (шартнома)да иш ишонч билдирувчи шахснинг (ҳимоя остидаги шахснинг) фойдасига ҳал бўлиш-бўлмаслигига қараб юридик ёрдам учун ҳақ миқдори белгиланиши ёки адвокатга қўшимча мукофот пуллари тўланиши назарда тутилиши мумкин” деб кўрсатилган. Аммо, шу ўринда айтиб ўтиш керакки, халқаро андозалар ва адвокатурага доир биз билган хориж қонунчилигида мазкур қоида жиноий ишларга тадбиқ қилинмайди. Яъни, адвокат ўз ҳимояси остида бўлган шахс жиноят ишлари бўйича оқланса, ундан қўшимча ҳақ олиши мумкинлигини юридик ёрдам кўрсатиш ҳақидаги шартномада белгилаб қўя олмайди.\nЛекин бу фуқаролик ишларига тааллуқли эмас. Яъни оқланган шахс реабилитация қилиш билан боғлиқ (компенсация, етказилган зарарни қоплаш, моддий ва маънавий зарарни ундириш) харажатларни ундириш юзасидан фуқаролик судига мурожаат қилиш учун адвокат билан шартнома тузаётганида даъво суммасидан келиб чиқиб, мутаносиб равишда ҳақ тўлаш юзасидан шартнома тузиши мумкин. Демак, бунинг учун амалдаги қонунчиликка ўзгартириш киритишга зарурият йўқ.\nАдвокатлик дунёда энг қадимий касблардан бири бўлиши баробарида у шарафли ва сермашаққат ҳисобланади. Чунки адвокатга ишонч билдирган ёки унинг ҳимоясида бўлган шахс манфаатини ҳимоя қилиш осон кечмайди. Айниқса, адвокат жиноят ишлари бўйича ҳимояга отланар экан, ҳимоясидаги шахс манфаати юзасидан айбловга қарши курашиш учун ҳар доим ўз билимини, тажрибасини ишга солиб ҳаракат қилиши лозимлигини, нариги тарафда бутун бошли давлат аппарати машинаси ва уни ишга солувчи катта кучлар турганлигини ҳис қилади. Шундай экан, энг муҳими, у процессда рақибига қарши фақат қонунни ишга солиши, ҳуқуқий ҳужжатларда белгиланган меъёрларнинг бажарилишини талаб қилиши лозим. Албатта, бу ҳаракатлар ҳам адвокатнинг касб этикаси доирасида амалга оширилиши керак.\nАдвокатлик касби ижтимоий касб бўлганлиги боис у ҳар доим жамият аъзоларининг диққат марказида бўлиб келган. Айниқса, адвокат судда нутқ сўзлаётганда ёки ОАВга интервью бераётганида ёхуд мақола чоп эттираётганида мижоз манфаати деб ҳокимият органларини беобрў қиладиган ва фуқароларнинг шаънига тегадиган сўзларни ишлатишдан тийилиши зарур. Радио ёки телевидениедаги чиқишида бирор бир иш ҳақида фикр билдирар экан, судда иштирок этган, судланувчи, гувоҳ, эксперт ёки жабрланувчиларнинг исм-шарифлари, касб-кори ва иш жойини тўлиқ кўрсатган ҳолда “Бу шахс ундай деб кўрсатув берган, у шахс бундай деб кўрсатув берган бўлса-да, суд инобатга олмади” деб айтавериш ҳам касб этикасига тўғри келмайди деб ҳисоблайман. Масалан, яқинда радиодан бир интервьюни эшитиб қолдим. Унда хоразмлик бир адвокат ўзи қатнашган суд мажлисида гувоҳлик берган шахслар ҳақидаги анкета маълумотларини батафсил эълон қилиб, суд ҳукмидан норозилигини билдирди. Шунингдек, “Advokat” журнали таҳририятига Сурхондарё вилоятида узоқ йиллар раҳбарлик лавозимларида ишлаган бир адвокатдан мақола келибди. Унда адвокат бир тадбиркорни ҳимоя қилганлиги, лекин суд уни асоссиз айбдор деб топганлигини, чунки вилоят суди ДХХ олдида тиз чўкишини баён қилиб, давлат органлари ва суд ҳокимияти обрўсини тўкадиган сўзларни битган. Унинг бундай йўл тутиши эса кишини ўйлантириб қўяди. Ахир у биринчи босқич судида ютқазиб қўйган бўлса, дарҳол бутун суд тизими ҳақида хулоса чиқариб, ОАВда жар солишга шошилмасдан, аввал кейинги босқич судларига шикоят қилиб, қонун доирасида ҳаракатларини давом эттириб кўрмайдими? Ахир ўз ҳимояси остидаги шахслар манфаатини собитқадамлик ва сабр-тоқат билан ҳимоя қилиш, бунинг учун қонунда белгиланган имкониятлардан тўлиқ фойдаланиш адвокатнинг бурчи-ку!\nЁки баъзида кейинги босқич судларида қатнашиш учун адвокат ёллашга мижозининг маблағи йўқ эканлиги ҳақида эшитиб қоламиз. Аммо агар адвокат ўз ҳимоясидаги шахснинг айби йўқлигига ёки унга қўйилган айб қонуний малакаланмаганлигига ёхуд жазо оғирлигига қатъий ишонса, принцип учун, ўзининг ҳақлигини, суд ҳукмининг адолатсизлигини исботлаш учун, қолаверса, савоб учун ҳам ўз ёнидан ҳаракат қилиб бўлса-да бундай ишларга қатнашиши керак эмасми? Қолаверса, ўзининг ҳақ эканлигини исботлаш учун курашиб, принципиал позициясида мустаҳкам тура олиши адвокатнинг касбий маҳорати юксалиб бораётганлиги белгисидир.\nХуллас, юқорида келтирилган ўринсиз эътирозлар, таклифлар ва қонун доирасидаги ваколатларидан фойдаланмасдан туриб қайсидир соҳаларни айблашга киришиб кетиш ҳолатлари адвокатларимизнинг касбий маҳорати қай даражада эканини кўрсатиб қўяётгандай, назаримда.\nШундан келиб чиқиб, барча адвокатларни яна бир бор ўз касбига профессионал даражада ёндашишга ундамоқчиман. Хусусан, журналимизни ва унинг сайтини адвокатларнинг ҳақиқий профессионал минбарига айлантирмоқчи эканмиз, аввало ўзимиз бу минбар орқали айтадиган ҳар битта сўзимизга ҳушёр бўлишимиз, муаммони айтаман деб савиясизлигимиз ва ҳаракатсизлигимизни кўрсатиб қўймаслигимиз керак.\nШу ўринда фурсатдан фойдаланиб айтадиган бўлсам, Адвокатлар палатаси ҳам бу борада адвокатларга ёрдам қўлини чўзиш чораларини излаётганидан хабарим бор. Хусусан, жорий йилнинг март ойидан бошлаб Юристлар малакасини ошириш марказига ўқишга келадиган адвокатларнинг ўқув машғулотларидан бир кунини Палата биносида ўтказиши ҳамда Палата раҳбарияти билан доимий мулоқотлар олиб бориши йўлга қўйилди. Шунингдек, жойларда адвокатлар учун махсус тренинглар, яъни тажриба дарслари ташкил этиш, шу орқали уларнинг ўзаро тажриба алмашишлари учун шароит яратиш ҳам кўзда тутилмоқда. Ўйлайманки, бу каби тадбирлар яқин келажакда ўзининг ижобий натижасини беради.\nСўзимнинг охирида журналимизнинг келажак тақдири ҳақида ҳам тўхталмоқчиман. Гап шундаки, Палата ва унинг ҳудудий бошқармалари томонидан журнал обунаси бўйича олиб борилаётган тарғиботни нотўғри талқин қилаётган, яъни буни мажбурлаш сифатида баҳолаб, норозилик билдираётган ёки “бир тузилмада ҳамма обуна бўлиши шартми” деган рўкач билан обунадан бош тортаётган адвокатлар ҳам чиқмоқда. Бу эса, тўғриси, жуда ачинарли. Зеро, бутун дунёда турли соҳа ходимлари ўз манфаатларини ҳимоя қиладиган, дардларини кўтариб чиқадиган минбарларини сақлаб туриш учун нафақат обуна бўладилар, балки, керак бўлса, ҳомийлик ёрдами ҳам кўрсатадилар, таҳририятни турли йўллар билан рағбатлантириб турадилар. Чунки бир соҳага ихтисослашган ОАВнинг кенг йўналишли бошқа ОАВ билан эркин рақобат қила олмаслиги турган гап. Ёки, аксинча, соҳа нашри эркин рақобатга ташлаб қўйиладиган бўлса, унинг мавзуси ва йўналиши чегараланмаслиги, соҳа манфаатларига мослашиши талаб қилинмаслиги керак. Бу эса унинг алалоқибат “сариқ матбуот”га айланиб кетишига олиб келиши мумкин. Биз эса журналимизни бир томондан соҳа муаммоларини кўтаришга ва адвокатлар учун керакли маълумотларни чоп этишга ундаймиз, иккинчи томондан эса ўқувчисини ўзи топиб олишига ташлаб қўймоқчимиз... Бу қайси мантиққа тўғри келади ахир?\nШунинг учун, истардимки, адвокатларимиз бу борада ҳам бир ёқадан бош чиқаришса ва бир йилга 150 минг, демак, ойига атиги 12,5 минг сўм сарфлашдан ўзларини тийишмаса! Зеро, шу арзимаган саховатимиз туфайли журнални, ўз соҳамизнинг мустақил минбарини сақлаб қолишга ўз ҳиссамизни қўшган бўламиз. Қолаверса, журналимиз борлиги учун ҳам унинг таҳририяти кучи билан ўз сайтимиз, унинг ижтимоий тармоқлардаги саҳифалари ва каналлари ишлаб турибди. Бу эса ўз сўзимизни кенг жамоатчиликка баралла айта олишимиз учун катта имкониятдир!\nБаҳром САЛОМОВ, Тошкент шаҳридаги “SANKTALEKS” адвокатлик фирмаси раҳбари, юридик фанлар доктори\nP.S.: Журналимизни босмага тайёрлаётган пайтимизда ушбу мақолада кўтарилган масалага ҳаётий мисол бўла оладиган бир хабар таҳририятимиз телеграмм ботига келиб тушди. Яъни, маълум бўлишича, адвокат ўз адвокатлик сўровига жавоб бермагани сабабли банк муассасасини судга берган ва ютиб чиққан. Шу боис, мавзуни тўлдириш мақсадида, ушбу хабарни ҳам журналда чоп этаяпмиз.\n2019-05-08 16:28:04 | 1060 | 0 |\n2019-02-21 18:35:42 1301 0\n2019-01-05 16:17:13 1241 0\n2018-12-30 10:36:58 928 0\nСамарқанд вилоятида жиноятчилик 32 фоизга камайди\n2019-01-24 18:36:40 819 0\n“Халқаро ҳуқуқ мезонларига зид”. Адвокатлар телефонининг “назорат қилиниши” ҳақидаги норма атрофидаги муҳокамалар\n2020-03-25 17:28:10 1526 0\n2019-01-05 21:05:46 954 0


Туркманистонда валюта сотилиши чеклаб қўйилди\n21:00 / 20.07.2016\nГаз экпортидан олинадиган даромадларнинг камайиши сабабли Туркманистон ҳукумати маҳаллий компания ва аҳолига валюта сотишни чеклаб қўйди, деб хабар бермоқда ўз манбаларига иқтибос келтирган ҳолда Reuters ахборот агентлиги.\nАнонимлик шартлари билан агентлик билан суҳбатлашишга рози бўлган туркманистонлик тадбиркорлардан бирининг айтишича, Туркманистон Марказий банки маҳаллий компанияларга валюта сотишни тўлиқ тўхтатиб қўйди. Эндиликда улар хорижий валютани фақатгина тижорат банкларида сотиб олишлари мумкин бўлади. Бу банкларнинг валюталарга эгалик қилиши у ёки бу даражада чекланган.\nСуҳбатдошнинг айтишича, Туркманистонда ҳозир валютани мамлакат иқтисодиёти ва унинг нуфузи учун муҳим бўлган лойиҳаларни амалга ошираётган компаниялар эркин сотиб олиши мумкин. Уларга, биринчи навбатда, TAPI газ қувури, 2017 йилда Ашхободда ўтадиган ёпиқ иншоотларда Осиё ўйинлари учун инфратузилмалар қуриш билан шуғулланаётган компаниялар киради.\nБошқаларнинг эса валютани сотиб олишга деярли имкони йўқ. 2016 йил январда юридик шахслар томонидан хорижий валютани сотиб олиш 10 минг доллар билан чекланганди. Бироқ бир тадбиркорнинг айтишича, у 10 минг доллар ўрнига фақатгина 500 доллар харид қила олган.\nАҳолига валюта сотиш ҳам чекланган. Амалдаги қоидаларга кўра, жисмоний шахслар уларнинг ойлик маошларидан ошмайдиган миқдорда доллар ва евро сотиб олишлари мумкин. Туркманистонда минимал ойлик иш ҳақи 590 туркман манати – расмий курс бўйича 168,5 долларни ташкил қилади. "Мен хорижга бормоқчи бўлганимда, барча яқинларим ва дўстларимдан валюта сотиб олишда ёрдам сўраб юришимга тўғри келади. Бироқ банким декабрда берган аризамни ҳали ҳам тўлиқ бажармади", деб айтмоқда агентлик суҳбатдоши.\n2016 йил июндан бошлаб хориждан юборилган пул ўтказмалари фақат манатларда берилади.\nДолларнинг Туркманистон Марказий банки томонидан ўрнатилган расмий курси бир долларга 3,5 манатни ташкил қилади. Бироқ қора бозорда долларнинг нархи 5,5-6 манатни ташкил қилмоқда.\n2015 йилда Туркманистоннинг экспортидан оладиган даромади 38,5 фоизга, "Газпром"нинг туркман газини сотиб олишдан воз кечиши оқибатида эса 2016 йилнинг 1-чорагида 41,5 фоизга тушиб кетди.


МЕҲНАТИ МУКОФОТГА МУНОСИБ - AUZ.UZ\nМЕҲНАТИ МУКОФОТГА МУНОСИБ\nПахта йиғим-терими айни авжида эди. Булоқбоши тумани деҳқонлари давлат шартнома режасини вилоятда иккинчи бўлиб бажаришган кун байрамга айланди. Пахтакорлару мададкор ҳашарчилар хурсанд. Катта ўйингоҳ гавжум. Мавсум илғорлари меҳнати таърифланди. «Абдуҳошим Нурматов» фермер хўжалиги алоҳида тилга олинди. Фермер, тажрибали деҳқон Абдуҳошим Нурматовга илғорлар қаторида ўзимизнинг заводдаишлаб чиқарилган оппоқ рангли автомобиль мукофоти топширилди. Қутловлар бўлди. Мен ҳампешқадам фермерни табрикладим. Ёнимда турган оқсоқол ҳам деҳқонни қутлади.\n–Абдуҳошим мукофотга муносиб, –деди нуроний фахр-ифтихор билан. – Ерни қадрлаб ишлайди. Шунинг учун ҳам буғдойи баракали, пахта хирмони юксак бўлади.\n-Тўғри таъриф айтдингиз, –деди оқсоқолнинг сўзларини маъқуллаган яна бирмўйсафид. –Савобли, хайрли ишларини айтмайсизми? Кам таъминланган оилаларнинг меҳрибони. Ободонлаштиришнинг жонкуяри. Болаларимизга атаб боғча қургани келажагимиз эгаларига ғамхўрлигини кўрсатди. «Нурли қуёшча» мактабгача таълим ташкилоти 50 нафар болажонни бағрига олди.\n–Ўнлаб янги ишўрни яратиляпти, –дея суҳбатдошларимнинг гапини маъқуллайди мудира Турдихон Нурматова.\nЁрбоши маҳалла фуқаролар йиғини ҳудудида яшовчи 2-гуруҳ ногиронлари ака-ука Маҳмуджон, Ўктамжон Қорабоевлар Абдуҳошим Нурматовнинг кўмаги туфайли янги уйли бўлишди.\n–Фермер икки хонали уй қуриб берганидан барчамиз қувондик, –дейди маҳалла фуқаролар йиғини котиби Ҳасанбой Абдуқаҳҳоров. –Кўпчилик дуо қилди.\n–Далада тракторчилик қилиб, уйландим, –деди механизатор Саид-аҳмад Тўраев. –Абдуҳошим ака тўйимизга бош бўлди.\n–Кўплар қатори тадбиркорнинг ёрдамидан баҳрамандман, –дейди сувчи Раҳимжон Акбаров. –Кўп хонали уйимизни тиклашда қадрдонимизнинг муносиб ҳиссаси бор.\n–3 километр ички йўлимиз шағалланишида ҳам Абдуҳошим Нурматов саховатпешалик қилди, –деб мулоҳазасини билдирди Райиш маҳалла фуқаролар йиғини раиси Дилшодбек Абдуқаҳҳоров. –Ишлари илгари бўлсин.\nШундай хайрли, савобли ишларни бажарган фермер хўжалигининг иқтисодий фаолиятига қизиқиб қолдим.\n–Абдуҳошим Нурматов экспериментал уруғчилик фермер хўжалигига раҳбарлик қилаётир, -дейди қишлоқ хўжалиги соҳаси фидойиси, иқтисод фанлари номзоди Мансур Султонов. –Даст-лаб 25 гектар ерда фермерлик фаолиятини бошлаган бўлса, ҳозирмайдони 260 гектарга етди. Ўтган йили 118 гектар ердаги буғдойдан 460 тонна ҳосил олди. Шундан 240 тоннасини уруғлик ташкил этди. 123 гектар пахтазорнинг ҳар гектаридан қирқ центнердан хирмон кўтарди. 485 тонна пахта юқори навга топширилди. Пахтадан1 миллиард 50 миллион соф фойда кўрилди.Бу, тинимсиз меҳнат натижасидир.\nАбдуҳошим Нурматов ер билан тиллашган деҳқон десак тўғри гапниайтган бўламиз.Экинлар парваришини ҳам жойига қўяди.\nКўп кузатганман. Эрта тонгда даласини соғиниб келиб, экинзор оралайди. Бажарилган ишлар сифатини кўради. Келгуси куннинг режасини белгилайди. Сидқидилдан меҳнат қилганларни эъзозлайди.\nАбдуҳошим фермер оиласининг суянган тоғи. Хонадон бекаси билан тўрт ўғил, бир қизни тарбиялади. Уч келини бир-биридан пазанда. Ўғиллари қаторида келини Асилхон Ҳожиматова далада ишлайди. Ҳосилот сифатида дала соҳибининг тажрибаларини ўрганади.\nҚиш чилласида ҳам Абдуҳошим ака дала айланишни канда қилмайди. Техникалар созлигини кўздан кечиради.\n- Ғайратли кишиларга қишда ҳам иш топилади, –дейди у. -Ариқларни чопиш, ўғит жамғариш керак.\nАбдуҳошим Нурматов билан суҳбатлашганимда, маъноли, мазмунли гапларидан, кўпчиликка ғамхўрлигидан кўнглим ёришади. Юртдошларига эзгуликни илинибишлаётган фидойи фермернинг эртанги нурафшон кунларга ишончига ҳавас қиламан. Яхши ният,сидқидилдан қилинган меҳнат самарасидан кўпчилик баҳрамандлиги ҳақида жўшиб ёзишга киришаман.


Трамп ва Ким Чен Ин учрашуви Швейцарияда ўтказилиши мумкин\nТрамп ва Ким Чен Ин учрашуви...\n19.04.2018 11:30 0 7629\nАҚШ ва Шимолий Корея вакилларининг айтишича, икки давлат раҳбарларининг учрашуви қаерда ўтказилишига ҳали аниқлик киритилмаган. Лекин хавфсизлик нуқтаи назаридан музокаралар ўтказиш таклиф этилган Пекин, Пхеньян ва Улан-Батор шаҳарлари рад этилди.\nОАВнинг хабар беришича, Америка сиёсатчилари учрашувни Европада ўтказиш тарафдори. Уларга кўра, энг мақбул вариант — Швейцария.\nТрамп учрашув ўтказилмаслиги ҳам мумкин, дея таъкидлайди. Аввалроқ АҚШ раҳбари бу учрашувдан бирор муваффақият чиқсагина, уни ўтказиш кераклигини айтганди.\nМузокаралар келгуси ҳафталарда ўтказилиши кутиляпти, аммо унинг аниқ санаси маълум эмас.\nТрамп Ким Чен Ин\nХориж 01/05, 08:53\nТрамп Шимолий Корея раҳбари билан икки Корея чегарасида учрашишга тайёр\nХориж 04/05, 22:29\nШимолий Кореяда АҚШнинг нечта фуқароси ҳибсга олинган, улар қачон озод этилади?\nХориж 22/05, 15:22\nАҚШ вице-президенти: «Ким Чен Ин Трамп билан ўйнашмасин»


Халқаро меҳнат ташкилоти Ўзбекистонда болалар меҳнатидан фойдаланиш тўхтатилганини билдирди - Фарғона.Ру ахборот агентлиги\nХалқаро меҳнат ташкилоти Ўзбекистонда болалар меҳнатидан фойдаланиш тўхтатилганини билдирди\n14.12.2017 13:32 msk\nХалқаро меҳнат ташкилоти (ХМТ) Ўзбекистонда болалар меҳнатидан систамали тарзда фойдаланиш тўхтатилгани, расмийлар мажбурий меҳнат эксплуатациясини тўхтатиш бўйича чора кўраётганлари ҳақида билдирди. Тегишли пресс-релиз 12 декабрда ХМТ сайтида чоп этилди.\nЎзбекистонда пахта терими. ЎГФ фотоси\nБаёнот ХМТ вакиллари гуруҳининг 2017 йил кузида Ўзбекистонда ўтказган пахта терим кампанияси мониторинги натижаларига асосланади. Ташкилот эеспертлари далаларда бўлиб 3000 нафар пахта теримчилари билан “яккама-якка” тартибда суҳбат ўтказдилар, яна 1000 та тасодифан танланган рақамларни териб, мамлакат аҳолиси билан телефон орқали савол-жавоб қилдилар. Суҳбат натижалари аҳоли ўртасида болалар ва мажбурий меҳнатнинг номақбуллиги борасидаги хабардорлик даражаси юқорилигини кўрсатди. Одамлар ўртасида пахта теримига кўнгиллилик, ихтиёрий негизда жалб қилиш лозимлиги борасида тушунча бор. Аҳолининг маълум бир гуруҳлари – талабалар, таълим ва соғлиқни сақлаш ходимлари пахта терим кампанияси бошланишида пахта терими мажбуриятидан озод этилдилар, дея таъкидлайди ҲМТ мониторинг гуруҳи. Унинг маълумотига кўра, теримчиларнинг аксарияти далаларга ўз ихтиёри билан чиққан. Уларнинг меҳнат ҳақи ҳам ҲМТ ва Жаҳон банки тавсиясига кўра бу йил кўтариб қўйилди.\nҲМТ мониторинг гуруҳининг хулосалари 2017 йил 30 ноябрь куни Тошкентда ўтган давра суҳбатида муҳокама қилинди. Тадбирда болалар меҳнати масалалари бўйича координация кенгашининг аъзолари, иш берувчилар, ҳукумат, касаба уюшмалари, ҲМТ ва Жаҳон банки вакиллари иштирок этдилар. Натижалар 2018 йил бошида чоп этилиши кутилаётган Жаҳон банкига расмий ҳисоботда тақдим этилади.\nҚайд этамиз, ҲМТ Жаҳон банкига 2017 йил бошланишида ўтган йил пахта терим кампанияси мониторинги натижалари бўйича Ўзбекистонда болалар меҳнатидан фойдаланиш тўхтатилгани ҳақида маълум қилганди. Бироқ ушбу мавзу бўйича ихтисослашган ҳуқуқ ҳимоя ташкилотларнинг билдиришича, бу мамлакатда болалар меҳнати илгариги кўламда бўлмаса ҳам эксплуатацияси ҳамон давом этмоқда. Пахта теримига мжбурий сафарбарлик тизими сақланиб қолган. 2016 йил декабрда “Инсон ҳуқуқлари бўйича Ўзбекистон-Германия форуми” (ЎГФ) “Ўзбекистонда пахта секторида мажбурий меҳнат. 2016 йилги пахта теримининг дастлабки натижалари” дея аталувчи маърузасини чоп этди. Унда болалар меҳнатидан фойдаланиш муаммоси, шу жумладан, 14-15 ёшли мактаб ёшидаги болаларнинг ҳамда катталарнинг системали тарзда мажбурий меҳнатга оммавий жалб қилиниши ҳақида сўз юритилган.\nОлдинроқ “Фарғона” 2017 йил кузида ҳуқуқ ҳимоячи Елена Урлаева Андижон вилоятининг Балиқчи тумани далаларида пахта тераётган болаларни кўриб қолгани ҳақида хабар қилганди. У №1 мактабнинг бешинчи синф ўқувчиларининг ўқитувчи назорати остида пахта тераётганларини фотосуратга олди. Ҳуқуқ ҳимоячи аёл шунингдек, №13 мактабнинг ўқитувчилари бошланғич синфлар ўқувчиларини пахта далаарига бошлаб кетаётганларини фотосуратга олган.\nМактаб ўқувчилари далага пахта тергани кетишяпти. 2017 йил ноябрь. Ўзбекистон Ҳуқуқ ҳимоячилари альянси лидери Елена Урлаева фотоси


Ўзбекистон чегарадаги ҳодисани Қирғизистон билан тергов қилишни истамади\n04 декабр 2020, Тошкент вақти: 16:56\nҚирғизистон ўзбек чегарачиси Бақит Тағаевни қирғиз ҳудуди ичкарисига қувлаб кириб, отиб ўлдирганини иддао қилди.\nЎзбекистон ўтган ҳафта ўзбек-қирғиз чегарасида қирғизистонликнинг отиб ўлдирилиши юзасидан Қирғизистон томони билан қўшма тергов олиб боришга рози бўлмади.\nБу ҳақда душанба куни қирғиз парламентининг Мудофаа ва хавфсизлик масалалари бўйича қўмитасида гапирган бош вазир ўринбосари Тўқон Мамитов маълум қилди.\nK-news агентлигининг хабар қилишича, хавфсизлик, жамоат тартиби ва давлат чегаралари хавфсизлиги масалалари бўйича бош вазир ўринбосари парламентга 20 июн куни рўй берган ҳодиса борасида ҳисоб берган.\n20 июнга ўтар кечаси Фарғона вилоятининг Фарғона тумани ва Боткеннинг Қадамжой тумани ўртасидаги ҳодисада Ўзбекистон чегарачиси 37 ёшли Бақит Тағаевни отиб ўлдирган эди. Ҳалок бўлган қирғизистонлик беш фарзанднинг отаси бўлган.\nҚирғизистон томони ўзбек чегарачиси Бақит Тағаевни қирғиз ҳудуди ичкарисига 200 метргача қувлаб кириб, отиб ўлдирганини иддао қилди.\nЛекин 21 июн куни Ўзбекистон Миллий хавфсизлик хизматининг Давлат чегарасини қўриқлаш қўмитаси бу иддаоларни инкор қилди.\nМамитовнинг айтишича, жиноят иши қўзғатилиб, тергов кетмоқда, лекин “Ўзбекистон томони биргаликда тергов олиб боришдан бош тортган”.\nХабарга кўра, қирғиз депутати Ирина Карамушкинанинг Ўзбекистон қирғизистонликларга нисбатан ҳаддан ортиқ чора кўраётганига оид эътирозига жавобан бош вазир ўринбосари “ўзбеклар ҳаммага шундай чора кўради”, дея жавоб берган.\nK-news Тўқон Мамитовнинг “Улар чегарани бузгани учун ўз фуқароларини ўнталаб ўлдиришади”, деган сўзларидан иқтибос келтирмоқда.


Роналду Элдорни кутмоқда. “Ювентус” Шомуродов номзодига қайтди - Zamin.uz\n“Ювентус” сўнгги ўн йилликдаги энг паст кўрсаткичларни қайд этмоқда. Ўтган мавсумгача деярли қийинчиликсиз чемпионлик масаласини ҳал қилиб келган Турин суперклуби кетма-кет ўнинчи чемпионликни уддалай олмайдиган кўринади.\nЎтган йили “Ювентус” скудеттони қўлга киритишда анча қийналди. Бу жамоада жиддий ўзгаришлар қилиш вақти келганидан далолат берар эди. Асосан, мураббий янгиланди. Жамоани Андреа Пирло қабул қилиб олди. Лекин вазият ва кўрсаткичлар ижобий томонга ўзгаргани йўқ. “Ювентус” чемпионат якунланишига ўнта учрашув қолган бир пайтда 56 очко билан тўртинчи ўринда бормоқда ва чемпионлик курашидан чиқиб кетган. Максимум Европа чемпионлар лигасининг келаси мавсуми йўлланмаси учун кураша олади холос.\nТуринликлар халқаро майдонда ҳам ҳеч нарсани уддалай олмади. Чемпионлар лигасида ғолиб чиқишни мақсад қилган Криштиану Роналду жамоадошлари билан бирга мусобақани жуда эрта тарк этди.\nБу муваффақиятсизликлар ёзда жамоада катта ўзгаришлар бўлишига олиб келади. Ҳозирнинг ўзидан клуб раҳбарияти бир неча юлдузлардан воз кечиши ҳақида хабарлар тарқатилмоқда. Хусусан, Роналдунинг ҳужумдаги шериги Пауло Дибала трансферга қўйилади. Туринликлар анчадан бери ҳужумчи қидирмоқда. Таклиф этилиши мумкин бўлганлар орасида машҳур ва таниқлик ўйинчилар номи ҳам тилга олинмоқда. Бироқ, коронавирус пандемияси таъсирида юзага келган молиявий вазият гранд клубларни ҳам камхарж трансферларга эътибор қаратишга мажбур қилмоқда.\nҲозир юлдузлардан кўра, трансфер нархи арзон, майдонда бир неча вазифани бажара оладиган, меҳнатдан қочмайдиган, курашувчан, характери барқарор, катта маошни эмас, ўз салоҳиятини кўрсатиш учун тўп тепадиган ўйинчиларнинг бозори чаққон. Элдор Шомуродов ана шундай номзодлардан.\nMediaset журналисти Энцо Палладини Элдор Шомуродовнинг Италиядаги фаолияти ҳақида гапириб, унинг устун жиҳатларини санади.\n- Билишимча, “Женоа”дагилар Шомуродовдан мамнун. Бу жуда фойдали ўйинчи. У катта ҳажмдаги қора ишларни бажариш баробарида жамоа учун муҳим паллада ҳужумни кучайтириб юборади. Шомуродов яккакурашлардан қочмайди, қўрқмасдан рақиб жарима майдончаси ичидаги қаршиликларни енгишга интилади. Мураббий бу футболчи йигирма дақиқага ўйинга туширилганида ҳам фойда келтира олишини яхши билади. Шу қисқа вақт ичида ҳам Элдор муҳим самарали ҳаракатни амалга оширишга қодир, - дейди Энцо Палладини.\nАслида “Ювентус” қишки трансферлар вақтида ҳам ўзбек футболчисига қизиққан. “Женоа” президенти Туриндан қўнғироқ бўлганини ҳам тасдиқлаб, Шомуродов сотилмаслигини билдирган. Лекин генуяликлар “Ювентус” билан дўстона алоқага эга ва кўп футболчи алмашади.\nКейинроқ, “Ювентус” ва Шомуродов мавзуси тинчиб кетгандек эди. Лекин Италиянинг Gazzetta dello Sport нашри Турин клуби ўзбекистонлик ҳужумчи вариантига қайтгани ҳақида яна хабар тарқата бошлади.\nМаълумотларга қараганда, Шомуродовнинг трансфери 15 миллион евро атрофида баҳоланмоқда. “Женоа” легионеримиз учун “Ростов”га 7,5 миллион евро тўлаган ва 1,5 миллион евро миқдорида бонус, кейинги трансфернинг 15 фоизини ваъда қилган. Аввалроқ, Тransfermarkt портали ҳам Элдорнинг нархи кўтарилаётганини маълум қилганди.\nНима бўлган тақдирда ҳам, “Ювентус”нинг Элдор Шомуродовга қизиқаётгани ҳақидаги хабарларнинг тарқалиши ҳужумчимизнинг фойдасига ишлайди. Трансфер бозори очилиши олдидан футболчи номининг гранд клубларга боғлаб ишлатиши унга бошқа жамоалар эътиборини жалб қилишда муҳим омил бўлиши мумкин.\nДемак кутамиз, ёзда Элдор Шомуродов фаолиятида ўзгариш бўлиши эҳтимолдан холи эмас! “Замин” янгиликларини “Youtube”да кузатиб боринг\n25-01-2021, 12:45, Спорт\nМарсело: “Ювентус” Роналдуни сотиб олиб, ЕЧЛда ғолиб чиқиш имкониятларини оширди\n10-08-2019, 16:30, Спорт\nШевченко: "Чемпионлар лигасида бу мавсум "Ювентус" ғолиб чиқиши мумкин"\n9-01-2019, 16:45, Спорт\n"Ювентус" ҳужумчиси Криштиану Роналду қасам ичди\n4-01-2019, 09:00, Спорт\nРоналду қимматбаҳо кристаллар билан тасвирланди\n20-12-2018, 12:18, Спорт\nЯнгиликлар » Спорт » Роналду Элдорни кутмоқда. “Ювентус” Шомуродов номзодига қайтди


Марказий Осиёда аёл-президентлар даври бошландими?\n26 октябр 2021, Тошкент вақти: 01:53\nРоза Ўтунбоева Марказий Осиё давлатлари орасида давлатнинг энг юқори лавозимини эгаллашга эришган биринчи аёл бўлди.\nРоза Ўтунбаеванинг Қирғизистон президенти этиб сайланиши “Аёл-президент келажакда Марказий Осиё давлатлари учун одатдаги ҳол сифатида қабул қилиниши мумкинми ёки бу ғайриодатий ҳолат бўлиб қолаверадими?” деган саволни ўртага чиқарди.\nМазкур масала юзасидан фикр билдирган Қирғизистон ноҳукумат ташкилотлари коалицияси раҳбари Тўқтайим Уметалиева 1917 йил инқилобидан аввалги Марказий Осиёда аёлларнинг давлат бошқарувида алоҳида ўрни бўлганини таъкидлайди. Бунга мисол сифатида у ўтган асрда Олойда эл устида турган раҳбар аёлларидан бири Қурмонжон Додхоҳни келтиради.\n- Қурмонжон Додхоҳ ўз халқи ва Қўқон хонлиги ҳудудида яшаб келган миллатлар учун ўз оиласини қурбон қилган. Бунга ҳайрон бўлмаса ҳам бўлади, деб ўйлайман. Қирғизларнинг узоқ ўтмишида давлат бошқарувчиси бўлган аёллар кўп бўлган. Қирғиз аёллари, умуман кўчманчи халқ аёллари учун, менимча, бу одатий ҳол, дейди Тўқтайим Уметалиева.\nАйни пайтда Болгарияда қочқинликда яшаётган Туркманистон Ҳелсинки жамғармаси раҳбари Тожигул Бегмедова мустақиллик йилларида МДҲ аксар давлатлари, хусусан, Марказий Осиё мамлакатларида юзага келган шароит тирикчилик ташвишини аёл киши зиммасига юклагани, бу минтақа аёлларининг сиёсат, тадбиркорлик ва бошқа соҳаларда эркаклардан кўра етакчироқ позицияларни эгаллашларига туртки бўлганини айтади.\nШу билан бирга у минтақанинг аксар мамлакатлари, хусусан, Туркманистон жамиятида мавжуд стереотиплар аёл кишининг давлат раҳбари бўлишига йўл бермаётганини таъкидлайди.\n- Ҳозир туркман аёлларининг лидер бўлишига етарлича имкон йўқ. Патриархал стереотиплар ҳалигача уларга ҳамон иккинчи даражали ролни ажратмоқда. Шунинг учун ҳам ҳозирги пайтда аёл кишининг Туркманистонда лидерга айланиши одатдаги ишдан кўра кўпроқ истиснодир. Аммо, яна бир бор қайтараман, маълум бир шароитда, худди Қирғизистонда бўлгани каби, Туркманистонда ҳам аёл кишининг лидер бўлиш эҳтимолини назардан соқит қилиб бўлмайди, дейди Тожигул Бегмедова.\nЎз навбатида, Озодлик радиосининг қозоқ хизматига берган интервюсида Ўзбекистонлик инсон ҳуқуқ ҳимоячиси Дилором Исҳоқова Ўзбекистонда президент аёл киши бўлиши эҳтимолини рад қилмайди. Аммо бунда у ўзига яраша чекловлар бўлиши мумкинлигини алоҳида урғулайди.\n- Ўзбекистонда аёл-президент сифатида фақат амалдаги президент Ислом Каримовнинг қизи Гулнора Каримова бўлиши мумкин. Мен бошқа вариантларни кўраётганим йўқ. Менга ҳам аёл кишининг президентлик қилиши маъқул. Мен унинг аёл бўлгани учун тарафини олаётганим йўқ. Бунга сабаб аёлларнинг қонунбузарликка камроқ йўқ қўйишидир. Ўзбекистонда ҳокимият алмашган тақдирда ҳокимият тепасига фақат Ислом Каримовга яқин бўлган одам келиши мумкин. Агар у аёл киши бўлса, бугунги кунда президентликка ягона аёл-номзод бўлган Гулнора Каримова бўлиши мумкин, дейди Дилором Исҳоқова.\nМаълумки, Қозоғистон президенти Нурсултон Назарбоевнинг тўнғич қизи Дариға Назарбоева парламент депутати, партия раиси бўлиб, мамлакатдаги йирик медиа-тузилмаларга раҳбарлик қилиб келганди. Аввалроқ аксар кузатувчилар Назарбоев ҳокимиятдан кетган тақдирда айнан унинг тўнғич қизи президентликка ўз номзодини қўйиши мумкинлиги ҳақида гапиришганди. Бироқ...\n- Ҳаттоки Дариға Назарбоева ҳам отасининг ҳаққоний вориси бўла олмади. Бунга унинг эри ватан хоини ўлароқ тан олиниб, судлангани сабаб эмас. Буни президентнинг ўзи истамади. Назарбоев тўнғич қизини ўз вориси, дея тан олишни истамади. Умуман олганда, у аёлларни ворис сифатида кўришни истамаяпти. Мен худди Россияда бўлгани каби президентнинг ўзига ворис танлаш позициясини нотўғри, дея ҳисоблайман. Бизнинг демократик принциплар бўйича президентни халқ танлаши керак. Қозоғистонда президент бўлишга лойиқ кўплаб аёллар бор, дейди қозоғистонлик кузатувчи Розлана Таукина.\nКузатувчилар Марказий Осиё мамлакатларининг деярли барчаси тўқнаш келаётган ўтиш даврида минтақа мамлакатларини автократия ва диктатурадан халос қилиш учун айнан аёл-президентлар бошқаруви муҳимлигини алоҳида қайд этдилар.


Human агентлиги фаолиятидан азият чекканларга пуллари қайтарилмоқда – Газета.uz\n17 февраль куни Тошкентда ҳукумат аъзолари билан қурбонларнинг учрашуви.\nHuman хусусий бандлик агентлиги фалиятидан азият чеккан фуқароларнинг катта қисми ўз пулларини қайтариб олди. Бош вазир зарарни Меҳнат вазирлигининг бюджетдан ташқари жамғармаси ҳисобидан қоплашга топшириқ берган эди.\n23 феврал 2020, 18:57 Жамият\nHuman хусусий бандлик агентлиги фаолиятидан азият чеккан фуқароларга пуллари қайтариламоқда. Бу ҳақда «Газета.уз»га Ўзбекистон Бош прокуратураси ҳузуридаги Мажбурий ижро бюроси матбуот хизмати маълум қилди.\n17 февраль куни мамлакатнинг турли вилоятларидан 100 нафардан зиёдроқ киши Тошкентдаги Мустақиллик майдони яқинида Human агентлиги етказган зарарни қоплаш талаби билан тўпланган эди. Улар билан учрашувга бош вазир ўринбосари Азиз Абдуҳакимов ва меҳнат муносабатлари вазири Нозим Ҳусанов чиқди. Кейинроқ эса улар билан бош вазир Абдулла Арипов учрашди.\nУчрашув якунлари бўйича ҳукумат раҳбари\nЙиғилиш якунига кўра ҳукумат раҳбари Бандлик ва меҳнат муносабатлари вазирлигининг бюджетдан ташқари жамғармаси ҳисобидан 21 миллиард сўмдан ортиқ (тахминан 2,2 миллион АҚШ доллари) миқдорида зарарни қоплашни топширди. Жабрланувчиларга Ипотека банкида пластик карталар очилиб, пул маблағларининг у ерга ўтказиб берилиши белгиланди.\n«Биз барча айбдорларни [Human агентлигидан] жавобгарликка тортамиз ва пулни ҳисобга қайтарамиз. Бу давлат пулидир», — деди бош вазир (видео).\nФото: МИБ матбуот хизмати.\nТопшириқни бажариш учун барча ҳудудларда Мажбурий ижро бюроси, Ипотека банк ва Меҳнат вазирлигининг ишчи гуруҳлари ташкил этилди. 18−19 февраль кунлари ушбу гуруҳларга 1007 фуқародан мурожаат келиб тушди. Маълум бўлишича, 91 киши чет элга кетган, шунинг учун зарарни қоплаш тартиби уларнинг қариндошларига тушунтирилди.\n«Қисқа вақт ичида 916 нафар ариза берувчига банк комиссиясисиз пластик карталар очилди, шундан 819 нафар жабрланувчига суд материаллари бўйича 17,2 миллиард сўм тўланди (20 февраль маълумотлар — таҳрир.). Фуқароларнинг илтимосига биноан ушбу маблағ нақд пулда ҳам банк комиссиясисиз тўланади», — дея таъкидлади МИБ.\n97 талабнома берувчининг ҳужжатларида техник ҳужжатлар аниқланган, аммо ишчи гуруҳ уларни тезда йўқ қилишга ёрдам берган.\nМИБнинг маълум қилишича, зарар етказиш учун ҳали даъво қилмаган 69 нафар қурбон минтақалардаги ишчи гуруҳларга мурожаат қилишлари мумкин.\n24 феврал 2020, 09:19\nЖабрланганлар билан учрашганлари учун юкорида зикр этилган рахбарларга катта рахмат — уларнинг дуоларида буламиз! Умид киламизки, йил ярмигача бунака чув тушириб кетувчи МЧЖ очилиши ва руйхатдан утишининг олдини оладиган пухта механизмлар ишлаб чикилади. Чунки бунинг иложи бор.


Уммонга Мақсудов жамоаси боради / CHAMPIONAT.asia\nУммонга Мақсудов жамоаси боради\nЎтган ҳафта терма жамоалар мураббийлари масаласига ойдинлик киритилди.\nЖумладан, шу пайтгача мавҳум бўлиб турган жамоада ким бош мураббийлик қилишини билиб олдик. Уммонда бўлиб ўтадиган 22 ёшгача бўлган терма жамоалар Осиё чемпионатида шу йил ёзда Туркияда ўтказилган ёшлар мундиалида қатнашган футболчилардан иборат жамоа бориши эълон қилинди.\nОлимпия терма жамоасига Шуҳрат Мақсудовнинг бошчилик қилиши тўғрисида билиб олдик. Уммондаги мусобақага эса қайси ёшдаги футболчиларнинг бориши ҳам сўроқ остида турганди. 1991 ва 1992 йилда таваллуд топган ўйинчиларми ёки 2016 йилги Олимпиадада қатнашиш мумкин бўлган жамоами? Охири ўтган йили кўпроқ ўйин амалиётига эга бўлган 1993 йил ва ундан кейин туғилган футболчилардан иборат терма жамоанинг биринчи марта ўтказиладиган 22 ёшгача бўлган жамоалар Осиё чемпионатида иштирок этиши маъқул деб топилди. Яқин орада йиғин ўтказилмаган бўлишига қарамай, айнан ушбу ёш тоифасидаги футболчилар ўтган йили мундиалда қатнашишди. Шу сабабли қисқа муддат орасида ўша жамоа ўйинчиларини яхшироқ ҳолатга келтириш имконияти мавжуд. Қолаверса, навбатдаги чемпионат 2015 йил Рио Де Жанейро Олимпиадаси йўлланмаси учун бўлиб ўтади. Шунда Уммондаги чемпионатда орттирилган тажриба бу жамоага янада қўл келиш эҳтимоли кучли. Ўз навбатида рақиблар январь ойида бўладиган мусобақага биздан 2 ёш каттароқ футболчилар билан ўйнаган тақдирда навбатдаги биринчилик арафасида мавқеимизни тушириб юбориш хавфли мавжуд. Чунки кейинги чемпионат учун жамоалар саватларга жойлаштириш қай тартибда бўлиши ҳали маълум эмас. Лекин қолган термалар қандай таркиб билан келиши ҳозирча маълум қилинмаган. Регламентга кўра, 1991 йилдан бошлаб туғилган футболчилар ўйинларда иштирок эта олади.


10:10 / 13.10.2016\nМажлисда португалиялик сиёсатчини БМТ бош котиблигига сайлаш тўғрисидаги резолюция муҳокама этилиб, қабул этилиши кутилмоқда. У 2017 йил январидан 2021 йил декабригача мазкур вазифани адо этади. Гутерриш 2015 йилгача БМТ қочоқлар масалалари бўйича бош комиссари вазифасини бажарган.\nУнинг номзоди тасдиқланиши учун БМТ аъзоларининг учдан икки қисми Гутерришни ёқлаб овоз бериши керак. Бош Ассамблея раҳбари аъзо мамлакатлар дипломатик ваколатхоналарига юборган мактубида резолюциянинг якдиллик билан қабул қилинишига умид билдирган.\nШундан сўнг, келгуси 2 ярим ойда Гутерриш ўз жамоасини шакллантиради ва ўринбосарлар ва ёрдамчиларини аниқлаб олади.\nБМТ бош котиб Бош Ассамблея Антониу Гутерриш


Россияда сертификати бўлмаган 5 кг дан ортиқ меваларни олиб кириш тақиқланди » Ўзбекистон янгиликлари – Zamin.uz\nЖорий йилнинг 19 августидан бошлаб, Россия ҳудудига мева, сабзавот ва гуллар олиб кириш бўйича янги қоидалар расмий равишда кучга кирди.\nҲукумат қарорига биноан, энди фитосанитария гувоҳномасини расмийлаштирмаган ҳолда багаж ва қўл юкида 5 килограммдан ортиқ бўлмаган мева-сабзавот маҳсулотлари, учта гулдастадан кўп бўлмаган гулларни олиб кириш мумкин.\nГулларнинг катта партиялари учун фитосанитария сертификатлари талаб этилади, деб хабар бермоқда ТАСС.\nКарантин остидаги маҳсулотлар рўйхатига дуккакли ўсимликлар, ёнғоқлар, сабзавотлар (масалан, помидор, ҳар хил турдаги карам, сабзи, турп, бодринг, ҳар хил турдаги пиёз ва илдизмевали экинлар), арчалар ҳамда игнабаргли дарахтлар киритилди.\nЯнги қоидалар транспортнинг барча турларига, шу жумладан, сув, ҳаво, темир йўл ва автомобиль транспорти, шунингдек, почта жўнатмаларига нисбатан қўлланилади.\nИлгари, карантин остидаги маҳсулотларни багаж ва қўл юкида олиб ўтишда жисмоний шахсларга фитосанитария гувоҳномалари расмийлаштириш, агар гап уруғлик материаллари, шунингдек картошка ҳақида кетаётган бўлмаса, талаб қилинмаган.\nРосселхознадзорнинг тушунтиришича, ушбу чора Россия қонунчилиги нормаларини уйғунлаштиришга қаратилган. Шунга ўхшаш қоидалар 2017 йил июль ойидан бошлаб ЕОИИда амал қилмоқда.\nЯнгиликлар » Дунё » Россияда сертификати бўлмаган 5 кг дан ортиқ меваларни олиб кириш тақиқланди


Афғонистон президенти Ашраф Ғани июлда Тошкентга келади - 01.07.2021, Sputnik Ўзбекистон\nАфғонистон президенти Ашраф Ғани июлда Тошкентга келади\nТошкентда 15-16 июл кунлари “Марказий ва Жанубий Осиё: минтақавий боғлиқлик. Таҳдидлар ва имкониятлар” мавзусида юқори даражали халқаро анжуман бўлиб ўтади. 01.07.2021, Sputnik Ўзбекистон\nТОШКЕНТ, 1 июл – Sputnik. Афғонистон президенти Ашраф Ғани юқори даражадаги халқаро анжуманда иштирок этиш учун 15-16 июль кунлари Тошкентга келади. Бу ҳақида қўшни давлатнинг ташқи ишлар вазири ўринбосари Мирвайс Наб хабар қилди. Sputnik Ўзбекистон мухбири хабарига асосан. Эслатиб ўтамиз, Тошкентда 15-16 июл кунлар Ўзбекистон президенти Шавкат Мирзиёев ташаббуси билан ташкил қилинган “Марказий ва Жанубий Осиё: минтақавий боғлиқлик. Таҳдидлар ва имкониятлар” мавзусидагиги юқори даражали халқаро анжуман бўлиб ўтади. Унда барча Марказий Осиё давлатлари, Афғонистон ва Покистон, АҚШ ва бошқа давлат вакиллари иштирок этади. Анжуманнинг асосий мавзуси Афғонистонда тинчлик ўрнатиш ва ҳудудий хавфсизлик масалаларилир.\n12:56 01.07.2021 (янгиланди: 13:40 01.07.2021)\n© Sputnik / Рамиль Ситдиков / Фотобанкка ўтишПрезидент Афганистана Мохаммад Ашраф Гани\nТошкентда 15-16 июл кунлари “Марказий ва Жанубий Осиё: минтақавий боғлиқлик. Таҳдидлар ва имкониятлар” мавзусида юқори даражали халқаро анжуман бўлиб ўтади.\nТОШКЕНТ, 1 июл – Sputnik. Афғонистон президенти Ашраф Ғани юқори даражадаги халқаро анжуманда иштирок этиш учун 15-16 июль кунлари Тошкентга келади. Бу ҳақида қўшни давлатнинг ташқи ишлар вазири ўринбосари Мирвайс Наб хабар қилди. Sputnik Ўзбекистон мухбири хабарига асосан.\n“Афғонистон Ислом Республикаси президенти, аксарият давлатлар ўз иштирокини тасдиқлаган, ушбу муҳим анжуманда иштирок этади. Биз – Афғонистон ташқи ишлар вазирлиги ҳам бунинг устида ишламоқдамиз. Бу ерда минтақамиз ривожланишини муҳокама қилиш учун олимлар тўпланишади”, - деди Мирвайс Наб.\nЭслатиб ўтамиз, Тошкентда 15-16 июл кунлар Ўзбекистон президенти Шавкат Мирзиёев ташаббуси билан ташкил қилинган “Марказий ва Жанубий Осиё: минтақавий боғлиқлик. Таҳдидлар ва имкониятлар” мавзусидагиги юқори даражали халқаро анжуман бўлиб ўтади.\nУнда барча Марказий Осиё давлатлари, Афғонистон ва Покистон, АҚШ ва бошқа давлат вакиллари иштирок этади. Анжуманнинг асосий мавзуси Афғонистонда тинчлик ўрнатиш ва ҳудудий хавфсизлик масалаларилир.


05:00 / 15.02.2017 1606 pdf Ўқиш режими + -\nОТА-ОНАГА ОҚ БЎЛИШНИНГ БАЪЗИ КЎРИНИШЛАРИ ЁҲУД МУШТИПАР ОНАНИНГ КЎЗ ЁШЛАРИ\nБу воқеани заргарлик дўконларидан бирида ишлайдиган танишим ҳикоя қилиб берган эди. Ҳайит байрами куни чиройли кийинган бир йигит дўконимга хотинини етаклаб кириб келди. Уларнинг орқасида гўдак болани қўлида кўтариб олган кекса онахон кўринди. У дўкон остонасидан ичкарига бир икки қадам киргач, ундан уёғига ўтмасдан пойгакда туриб қолди. Билсам, бу қария мазкур йигитнинг онаси, қўлидаги бола эса унинг набираси экан.\nҲалиги одамнинг аёли турли-туман қимматбаҳо жавоҳир буюмлар териб қўйилган ойнали пештахталар ичига гўёки шўнғиб кетиб, улардан бошини кўтаролмай қолди. Кўзига яхши кўринган ҳамма нарсани қўлига олиб, бўйнига, қўлларига тақиб кўрар, эрига ҳам “қалай” дегандек кўрсатарди. Шу тариқа, у нархига парво ҳам қилмасдан анча нарсани харид қилиб қўйди.\nТанлайдиганини танлаб бўлгач, эрига имо қилган эди, у: “неча пул бўлди?”, дея югуриб олдимга келди. Ҳисобни кўриб, қўрқиб кетади деб ўйлаган эдим.\n– Жами йигирма беш миллион бир юз етмиш минг, сўм бўлди...\n– Ие, “бирюз етмиш минг”и қаттан келди, ока? – деди у пешонаси тиришиб... – ҳисобни тўғри қилинг...\n– Ҳа-а-а, ҳалиги,.. онангиз бир юз етмиш минг сўмлик кичкина узук олгандилар...\nШу пайт кўз ўнгимда ғалати ҳодиса юз берди. Бояги киши қани ўша узук дея, харид қилинган бир талай тилла буюмлар ичидан узукни олиб, олдимга улоқтириб, “кампирларга нима бор экан, тилла тақиб(!)”, деди. Бу ҳолатдан титраб кетдим.\nОнаси унинг гапини эшитгач, йиғлаб, дўкондан чиқиб кетди. Дўконнинг ойнаванд деворидан уни кузата бошладим. У ўғлининг машинасига бориб, маъюс ҳолда ўтирди. Бўғзимга бир нарса қадалгандек бўлди. Унга раҳмим келиб кетди. Қаршимда гўёки, ўз онам беҳурмат қилингандек бўлди.\nШу пайт бояги бойваччанинг ҳонимафандиси қўлларини пахса қилиб, эрини койий кетди. - Нима қилардиз, а шунақа қилиб?.. Уфф, шу етми турувди. Шу қиганизга энди, ўғлизга қарамай қўйсалар нима бўлади, а?!.. Ким кўтариб юради, энди болани?.. Ман кўтармиман-у ахир!!!\nСубҳаналлоҳ... Анави кекса аёл қайнонамиди ўзи, ёки хизматкор?.. Ҳайратдан ёқамни ушлай дедим.\nОхири, сабрим чидамасдан ҳалиги одамга танбеҳ беришга мажбур бўлдим. Жуда ҳам хунук иш қилдиз-да биродар, - дедим. Шунча пул сарфлаганда, биттагина арзон узук нима эди,.. шунинг учун бунчалик пасткашликка бориш керакмиди? Энди, бориб, ойингизни кўнглини олинг дея насиҳат қилдим.\nЙигит машинада ўтирган онасининг олдига бориб:\n- Хоҳласангиз ўша узукни ола қолинг, ойи-и!.. Бўлди қилинг, энди, намунча?!.. – дея тўнғиллади.\n- Йўқ!.. ҳеч нарса керакмас, деди онаси. Шунчаки, ҳамма каби мен ҳам байрам сабабли хурсанд бўлишни хоҳловдим холос. Гап, узукда эмас, кўнгилда болам!.. Баҳонада қадрим қанчалик эканини билиб олдим. Қаердан ҳам ўша узукни олмоқчи бўлдим-а… Аллоҳ кечирсин сени болам, ҳайит куни хурсандчилигимни ўлдирдинг...\nШу пайт, беихтиёр кўзимга ёш келди. Ич-ичимдан эзилиб кетдим. Бу нуроний, муштипар онаизорнинг чил-чил синган дилига малҳам топишга ожиз эдим.\nБу воқеани эшитиб, менинг ҳам кўзларим ёшланди. Наҳотки, одамлар ўз ота-оналарига нисбатан бу қадар бемеҳр бўлиб кетишган бўлса!.. Ота-онани хор қилиш шунчалик бўладими? Мурғак гўдаклик чоғимиздан бошлаб то улағайиб, ўзимизни эплайдиган бўлгунимизга қадар емай едириб, киймай кийдирган, бизнинг роҳатимиз учун неча уйқуларини ҳаром қилган, бутун умрини, соғлигини бизларга бахшида қилган ота-оналаримизга ташаккуримиз, муносабатимиз шуми? Яхшиликнинг жавоби наҳот шундай бўлса?.. Ота-онасини бошидаги тож, бирисини ой, бирисини қуёш деб билган олийжаноб халқимизнинг асл қадриятлари қайларда қоляпти?.. Наҳотки, келинларимиз ҳам биттагина қайноналарини Аллоҳ учун, ёки бундай тушунча уларга бегона бўлса, ҳеч бўлмаганда ўз эрларининг ҳурмати учун кўнглини олишни, ҳурматларини жойига қўйишни ўзларига эп кўролмайдилар?!.. Агар эр ўз ота-онасига бепарво бўлса, уни тўғри йўлга солиш аёл кишидан вожиб эмасми?!..\nҚайтар дунё, дейдилар. Эрта бириси кун улар ҳам ўғил уйлантириб, қайнона бўлганларида, ўзларига нисбатан шундай муомала қилинса, чидай олармиканлар?!.. Охиратдачи, охиратда ота-онасига бемеҳр ва бепарво фарзанднинг оқибати не бўларкин...\nОта-онага яхшилик қилиш фарз, уларни ранжитиш, дилларини оғритиш эса гуноҳи кабирадир. Ота-онани йиғлатиш, гуноҳга буюрмаган ҳолатда итоат қилмаслик, дилларини оғритиш, кексайганларида яхшилик қилмай, ёрдам бермай ташлаб қўйиш, чунончи қарияларга уйига олиб бориб қўйиш, дўстни отадан, хотинни эса онадан устун қўйиш ҳам ота-онага оқ бўлиш жумласидан ҳисобланади.\nЖаноби Ҳақ таоло марҳамат қилиб, буюради (маъноси):\n“Раббинг, ёлғиз Унинг Ўзига ибодат қилишларингизни ҳамда ота-онага яхшилик қилишларингизни амр этди. Агар уларнинг (ота-онангизнинг) бириси ёки ҳар иккиси сенинг қўл остингда кексалик ёшига етсалар, уларга қараб “уф” тортма, уларни жеркма. Уларга (доимо) яхши сўз айт! Улар учун меҳрибонлик билан, хорлик қанотни паст тут – хокисор бўл ва: - “Парвардигорим, мени гўдаклик чоғимдан тарбиялаб-ўстирганларидек, сен ҳам уларга раҳм-шафқат қилгин”, деб (ҳақларига дуо қил)!”. (Исро сураси, 23-24 - оятлар)\nТошкент шаҳар Шайхонтохур тумани бош имом-хатиби Одилхон қори Исмоилов\n05:00 / 15.02.2017 3187\n05:00 / 15.02.2017 1288\n4116 16:26 / 02.08.2017\n1154 05:00 / 15.02.2017\nТурли сабабларга кўра аёллар масаласи Исломга қарши таъна тоши отилишинингасосий нишонларидан бирига айланиб қолган. Ҳатто баъзи мусулмон уламолар давоми...\n4038 05:00 / 07.03.2017\nАллоҳ таоло турли сабаб ва ҳикматларга кўра ҳар бир эркакка бир неча тоифа аёлларнинг никоҳини ҳаром қилган. Эр киши уларга уйланиши мумкин эмас, бундоқ қилишлик давоми...\n2218 05:00 / 14.02.2017


Мутахассис изоҳи: Грипп — ўзидан ҳам асоратлари хавфли касаллик - Hudud24.uz\nLife styleМутахассис изоҳи: Грипп — ўзидан ҳам асоратлари хавфли касаллик\nМутахассис изоҳи: Грипп — ўзидан ҳам асоратлари хавфли касаллик\nОб-ҳавонинг совиб бориши оқибатида ҳозирда юртимизда мавсумий касалликларнинг тарқалиши кўпаймоқда. Грипп — улардан энг фаоли бўлиб, пандемия шароитида бу касалликка эътиборсиз бўлиш асло мумкин эмас.\nССВ Матбуот хизмати бу борадаги саволлари билан Республика вирусология илмий текшириш институти клиникаси бош шифокори Муҳайё АСИЛОВАга мурожаат қилди:\n— Грипп энг кенг ва тез тарқаладиган ўткир юқумли касаллик бўлиб, деярли дунёнинг барча мамлакатларида учрайди. Бу касаллик учун мавсумийлик хос бўлиб, асосан, куз ва қиш ойларида кўп ҳолатда рўйхатга олинади.\nГрипп касаллиги кўрсаткичларининг мавсумий кўтарилиши ноябрь ва март ойларига тўғри келади.\nГрипп вирусининг А, В ва С турлари мавжуд. Касаллик манбаи фақат бемор одам ҳисобланади. Касаллик атрофдаги соғлом одамларга, асосан, ҳаво-томчи йўли билан бемор аксирганда, йўталганда, гаплашганда тез юқади.\nҲавода сақланиб турган грипп вируси соғлом одамга тезда юқади. Касалликнинг биринчи белгилари пайдо бўлгунга қадар бир неча соатдан 3 кунгача вақт ўтади. Касаллик тўсатдан бошланади.\nГрипп касаллигига барча ёшдагилар мойил, айниқса, заиф (нимжон, яъни иммун ҳолати паст) болалар, кекса ёшдаги кишилар, ҳомиладор аёллар ҳамда сурункали хасталиклари бўлган инсонларда тез ривожланади ва оғир кечади.\n— Грипп юқиши қандай оғир асоратларга сабаб бўлади?\nбеморда тана ҳарорати 38-40 даражага кўтарилиши,\nбош ва томоқ оғриши,\nбурундан суюқлик ажралиши,\nбаъзи ҳолларда қусиш ҳолатлари кузатилади.\nКасаллик беморларда енгил, ўрта ва оғир шаклларда кечади.\nКасалликнинг энг хавфли асоратлари:\nўпка тўқималарининг яллиғланиши – пневмония (зотилжам),\nменингит (мия пардасининг яллиғланиши),\nменингоэнцефалит (мия пардаси ва моддасининг яллиғланиши),\nотит (ўрта қулоқнинг яллиғланиши),\nсинусит (бурун ёндош бўшлиқларининг яллиғланиши),\nнефрит ва пиелонефрит (буйракнинг яллиғланиши) кабилардир.\nШунинг учун ҳам, халқ орасида гриппнинг ўзи эмас, балки унинг асоратлари ёмон, деган фикр бежиз айтилмаган.\nБаъзида гриппнинг енгил шакллари билан оғриган беморлар атрофдагилар учун кўпроқ хавф туғдиради. Чунки бундай беморлар аксарият ҳолларда уйида даволанмасдан, касаллигига етарли даражада эътибор бермай, оёқда ўтказадилар. Уларни касал ҳолатида жамоат жойларда, барча транспортларда, ўқиш ва иш жойларда учратиш мумкин.\nШунинг учун ҳам касалликнинг дастлабки аломатлари сезила бошлаши билан дарҳол даво чоралари кўрилиши лозим.


Коcа-Кола таркибидаги давлат улуши сотилади\n26 Noyabr 01:10 Иқтисодиёт\nБЮДЖЕТ ДАВЛАТ УЛУШИ ЗАВОД ИШЛАБ ЧИҚАРИШ КОКА-КОЛА КОРХОНА\n“Coca-Cola Bottlers Uzbekistan, Ltd” устав капиталидаги давлат улуши сотувга қўйилади. Тайёргарлик ишлари олиб борилмоқда.\nЭслатиб ўтамиз, 57,118% миқдоридаги давлат улуши Вазирлар Маҳкамасининг 2020 йил 7 июлдаги буйруғи ва Президентнинг 2020 йил 27 октябрдаги фармонига мувофиқ сотилиши керак.\nДавлат активларини бошқариш агентлиги давлат улушини сотишни ташкил этиш бўйича тайёргарлик ишлари умумий қабул қилинган халқаро амалиётга мувофиқ олиб борилаётганига ишонтирди. Ишчи гуруҳ таркибига Агентлик раҳбариятидан ташқари, Молия вазирлиги, Инвестициялар ва ташқи савдо вазирлиги, Иқтисодий ривожланиш ва қашшоқликни камайтириш вазирлиги ва Адлия вазирлиги вакиллари киритилди.\nТанлов асосида этакчи халқаро маслаҳатчилар жалб қилинган – “Rothschild & Co ” инвестиция банки (молиявий маслаҳатчи), “Dentons” юридик фирмаси (юридик маслаҳатчи) ва “KPMG” компанияси (молиявий ва солиқ ҳисоботларини тузиш, шунингдек компаниянинг устав капиталидаги давлат улушини баҳолаш).\nҲозирда таклиф қилинаётган битим учун ҳуқуқий платформа ишлаб чиқилмоқда, маркетинг материаллари ва ҳужжатлари тайёрланмоқда ва давлат улушини сотиб олишга қизиқиш билдирган инвесторлар билан олдиндан алоқа олиб борилмоқда.\nАгентликда тушунтирилгандек, тайёргарлик ишлари тугагандан сўнг, агентлик веб-сайтида, шу жумладан битим тўғрисидаги маълумотлар, компаниянинг қисқача тавсифи, жараённинг асосий босқичлари ва иштирокчилар учун мезонларни ўз ичига олган эълон эълон қилинади.\nОхирги пунктга операцион тажриба, етарлича молиявий ва бошқарув ресурслари, Ўзбекистон иқтисодиётида узоқ муддатли инвестор сифатида қатнашиш истаги ва тайёрлиги, “The Coca-Cola Export Corporation” бизнесни ривожлантириш бўйича стратегик режаларига мувофиқлиги, ишлаб чиқариш қувватларини кенгайтириш ва маркетингга инвестициялар киритилиши кутилмоқда.\nТанлов мезонларига жавоб берадиган давлат улушини сотиб олишга даъвогарлар махфийлик тўғрисидаги шартномани имзолагандан сўнг батафсил маълумотга эга бўладилар. Ғолиб давлат мулкини сотиш бўйича тендер савдолари бўйича давлат комиссияси томонидан нарх таклифи, шунингдек актсияларни сотиб олиш-сотиш шартномаси шартлари асосида аниқланади.


Туркия Жамол Қошиқчининг ўлдирилиши бўйича 20 кишига айблов илгари сурди\nЖаҳон 20:04 / 25.03.2020 6659\nИстанбул прокуратураси саудиялик журналист Жамол Қошиқчининг ўлдирилиши иши бўйича 20 гумонланувчига нисбатан айблов илгари сурди. Барча айбланувчилар Интерпол линияси бўйича халқаро қидирувга берилган.\nБу ҳақда Millі Gazete нашри хабар берди. Таъкидланишича, Истанбул прокуратураси Қошиқчининг ўлдирилиши бўйича терговни якунлаган.\nПрокуратура маълумотларига кўра, айбланувчилар орасида Саудия Арабистони валиаҳд шаҳзодасининг собиқ маслаҳатчиси Сауд ал-Қаҳтоний ва Саудия разведкаси раҳбарининг собиқ ўринбосари, генерал Аҳмад ал-Асирий бор. Улар “ўта шафқатсизлик билан қасддан қотиллик содир этишга ундашда”, қолган 18 киши эса бевосита қотилликни содир этишда айбланмоқда.\nПрокуратура баёнотида таъкидланишича, айбловлар гумонланувчиларнинг мобил телефонларидаги ёзувлар таҳлили, уларнинг Туркияга кириши ва чиқиб кетиши, журналист ўлдирилган консулхонада бўлгани ҳақидаги маълумотлар ҳамда гувоҳлар кўрсатмалари ва Қошиқчининг мобил телефони, ноутбуги ва iPad планшетидаги маълумотларга асосланган.\nThe Washington Post нашрида ишлаган Жамол Қошиқчи 2018 йил 2 октябрда Саудия Арабистонининг Истанбулдаги консулхонасига ташрифи вақтида бедарак йўқолган. 20 октябрда Саудия Арабистони расмий идоралари журналист консуллик биносида жанжал вақтида ўлдирилганини маълум қилган. Журналистнинг жасади топилмаган. Жаҳон ҳамжамияти ушбу жиноятни кескин қоралаб, Ар-Риёдни очиқ-ойдин тергов ўтказишга чақирган.\n2019 йил декабрда Саудия Арабистони суди журналистнинг ўлдирилиши иши бўйича 5 кишини ўлим жазосига ва 3 кишини қамоқ жазосига маҳкум қилган. 3 кишидан эса айблов олинган.\nТаъкидланишича, Саудия Арабистони прокуратураси Қошиқчининг ўлдирилишини ташкиллаштиришда муҳим роль ўйнаган бир неча кишига, жумладан ал-Қаҳтоний, Саудия Арабистонининг Истанбулдаги собиқ бош консули Муҳаммад ал-Утайба ва ал-Асирийга айбловлар илгари сурмаган.\nАнқарада Саудия Арабистони олиб борган тергов ва чиқарилган ҳукмдан норозилик билдирган.\nШунингдек, БМТда Саудия Арабистони суди чиқарган қарор “майнабозлик” деб аталган. БМТнинг суддан ташқари қатл этишлар масалалари бўйича махсус маърузачиси Агнес Калламард бевосита қотиллар айбдор деб топилиб, ўлим жазосига ҳукм қилингани, бироқ жиноят ташкилотчилари нафақат озодликда қолаётгани, балки тергов ҳам қилинмаганини айтиб ўтган.\nҒарб разведка хизматларининг фикрича, журналистни ўлдиришга буйруқни бевосита Саудия Арабистони валиаҳд шаҳзодаси Муҳаммад бин Салмон берган.\n2019 йил кузда Муҳаммад бин Салмон подшоҳликнинг Истанбулдаги консуллигида журналист Жамол Қошиқчининг ўлдирилиши билан боғлиқ воқеа учун жавобгарликни ўз зиммасига олишини айтган. Бироқ у Қошиқчи билан юз бераётган воқеалардан хабари бўлмаганини таъкидлаган.


Маранжоб чӯли - Parstoday\nЭрон табиатининг жозибали манзаралари (36)\nдекабр 03, 2020 00:19 Asia/Tashkent\nӮзига хос географик мавқеъга эга бӯлган Эронзамин денгиз соҳиллари, ӯрмонлар, тоғлар, ям-яшил адирлар билан бир қаторда чӯл минтақаларига ҳам эга. Ана шундай чӯллардан бири Маранжоб чӯлидир. Маранжобда кезишни эронлик чӯлсеварлар жуда хуш кӯришади. Шу сабабли улар бу гӯзал чӯлни Эрон чӯлларининг қалби, деб аташади. Зеро, бу улкан чӯл Эрон чӯл минтақасининг деярли қоқ ӯртасида жойлашган.\nБугунги кунда сайёҳлар ҳордиқ чиқариш учун фақатгина муътадил иқлимли серсув ва ӯрмон минтақалари билан чекланишмайди. Янги технологияларнинг ривожланиши, одамлар дунёқарашининг кенгайиши ва кунжковлик ҳиссининг ортиши сабабли эндиликда саёҳат учун чӯл минтақасини танлайдиганлар ҳам кӯпайган. Қумларнинг оқими, ӯзига хос ӯсимлик ва ҳайвонот олами, янги маълумотлар олиш ҳисси, шунингдек чӯлда кезиш машаққатларини тажриба қилиб кӯриш иштиёқи қум саҳроларни одамлар учун жозибали қилган.\nМаранжоб мамлакат пойтахти – Теҳрон шаҳрига яқин масофада жойлашган ва унда сайёҳлар учун анчайин шароитлар муҳайё қилинган. Бугунги дастуримизда ана шу ҳайратланарли чӯл ҳақида суҳбатлашамиз. Бизга ҳамроҳлик қилинг.\nМаранжоб чӯли Исфаҳон вилоятининг Орон ва Бедгул ноҳиялари шимолида, тарихий Кошон шаҳридан 53 километр узоқликда жойлашган. Бу минтақа Сафавийлар даврида Ипак йӯли бӯйидаги минтақалардан эди. Тарихий ҳужжатларнинг гувоҳлик беришича, “Маранжоб” номини шоҳ Аббос бу минтақа учун танлаган. Минтақага қӯйилган ном “Марди ранжи об”, яъни “Қийинчилик билан сувни таъминлаган мард” маъносини билдириб, бунда ичимлик сув келтиришнинг машаққатли эканлигига ишора қилади.\nБу ажабтовур чӯлга қадам босган киши унинг гӯзаллигидан ҳайратда қолади. Чӯл деганда сиз қуриб-қовжираган, ӯт-ӯлан ӯсмайдиган сувсиз минтақани тасаввур қилишингиз табиий. Аммо маълумингиз бӯлсинким, Маранжоб чӯлида сувнинг мавжудлиги шарофатидан чӯл турли хил ӯт-ӯланлар билан қопланган ва унда хилма-хил жониворлар умргузаронлик қилишади.\nБӯри, чиябӯри, дашт тулкиси, қоплон, илон ва калтакесакнинг бир неча тури, чаён, шунингдек, бургут ва лочин каби паррандалар ҳамда юлғун, тоғ каби гиёҳлар фикримизнинг далилидир. Кейинги йилларда бу минтақада ҳатто юзпаланг (йӯлбарс) ҳам кузатилган.\nБаланд қум теппалар, буттазорлар, тузли сув тӯпланган кӯллар, тунги дилрабо осмон Маранжобнинг ӯзига хос жозибали гӯзалликларидир.\nМаранжобга элтадиган йӯлни ортда қолдириб, ҳайратланарли чӯлга етиб келганингиз замони кӯз олдингизда чӯлдаги марворид мисоли кӯрк таратиб турган Шоҳ Аббос карвонсаройи жилваланади. Бу макон бир пайтлари Ипак йӯли орқали узоқ мамлакатларга сафар қилган тожирларнинг дам оладиган маскани бӯлган.\nБу муъжаз карвонсарой бугунги кунда ҳам анъанавий меҳмонхона сифатида чӯл ишқивозларига хизмат қилади. Карвонсарой ёнида 15х45 мм катталикдаги атрофи тол ва юлғун дарахтлари билан ӯралган ҳовуз мавжуд. Ҳовузнинг суви чучук сув чашмасидан таъминланади. Тузли чӯлда чучук сув булоғининг мавжудлиги заминшунос мутахассисларни ҳайратлантириб келади.\nЧӯл бағридаги Шоҳ Аббос гӯзал карвонсаройи\nШоҳ Аббос карвонсаройидан чӯлнинг ичкарисига 9 километр кириб борганингизда 647 километр квадрат майдонни эгаллаган шӯр сувли кӯлга дуч келасиз. Бу кӯлнинг суви йилнинг кӯп вақтлари қуриб, сатҳини туз қоплайди.\nУчбурчак шаклидаги кӯлнинг чуқурлиги 5-54 метр атрофида бӯлиб, тупроқли қирғоқ уни иккига бӯлган. Орон ва Бедгул туз кӯллари Эронни ош тузи ва саноат тузи билан таъминлайдиган асосий манбалардир.\nМаранжоб чӯли туз кӯлидаги Саргардон ороли\nМаранжоб чӯлидаги жозибали маконлардан бири туз кӯлидаги Саргардон оролидир. Бу ажабтовур оролнинг теварак атрофини сув эмас, балки туз қатлами қоплаган.\nБу ажойиб чӯлнинг ҳайратланарли масканларидан бири Чоҳи дасткан (Қӯлда қазилган) қудуқ ҳисобланади. Карвонсаройдан 5 километр шарқда жойлашган бу қудуқнинг суви чучук ва ичимлик сувдир. Мутахассисларнинг фикрича ер тагидаги қум қатламлари шӯр сувни филтрлаб, унинг таркибидаги туз миқдорини ӯта кам миқдорга келтирган.\nРивоят қилинишича, шиаларнинг саккизинчи имоми Имом Ризо (а) Ироқдан Машҳадга келаётган чоғи бу қудуқни ӯз қӯллари билан қазган. Шу сабабли шиалар бу қудуқни муқаддас деб билишади. Бу қудуқ шунингдек, чӯл ҳайвонлари ва кӯплаб туяларни сероб айлайди.\nЧӯлга сафар қилиш йилнинг ҳар бир фаслида ӯз гӯзалликларига эга. Аммо Маранжоб чӯлига сафар қилмоқчи бӯлсангиз, куз ва қиш мавсуми жуда муносибдир. Бу вақтларда Маранжобда ҳаво ҳарорати кундузи ӯртача 19, кечаси эса 5 даражани ташкил қилади. Баҳорнинг ибтидосида ҳам бу минтақанинг ҳавоси муътадил бӯлади. Аммо ёз фаслида ҳарорат 40 даражага етади. Шу сабабли ёз Маранжоб чӯлига сафар қилишнинг муносиб фурсати эмас. Аммо жазирама иссиқни хуш кӯрадиганлар учун ёзда сафар қилиш ҳам мароқли бӯлиши мумкин.


Кун бўйи бир жойда ўтирганда организмда қандай ўзгаришлар содир бўлади? - Daryo\n14:41, 21.01.2022 12529\nКун бўйи бир жойда ўтирганда организмда қандай ўзгаришлар содир бўлади?\nБаъзан ишдаги ҳисоботлар ва бошқа шошилинч ишлар одамларнинг эрталабдан кечгача, кун бўйи оёқ чигилини ёзмасдан, нотўғри ҳолда ўтиришга мажбур қилади. Бу жиддий хавотирларга сабаб бўлиши мумкинми?\nОртиқча вазн ва сурункали стресс\nТинчгина бир жойда ўтиришнинг нима ёмон томони бор? Маълум бўлишича, инсон узоқ вақт ҳаракатсиз бўлса, тана фаол равишда кортизол ишлаб чиқара бошлайди.\nБир жойда доимий ўтириш стресс гормонининг юқори даражаси туфайли ортиқча тез вазн тўпланишига ва семиришга олиб келиши мумкин.\nУмуртқа поғонасининг эрта қариши\nҲа, жисмоний ҳаракатсизлик умуртқа поғонасининг эрта қариши учун масъул омиллардан биридир. Ўтирганимизда асосий юк тос суяги ва орқа мия устига тушади, натижада интервертебрал дискларда кучли босим юзага келади.\nБундан ташқари, биз кўпинча нотўғри ҳолатда эканлигимизни сезмаймиз: бир вақтнинг ўзида эгилиб, бир елкани ёки иккаласини ҳам кўтарамиз... Бундай ҳолатларда орқа мушаклар ишлашни тўхтатади, позиция зарур ёрдамни йўқотади. Ўрнимиздан турганимизда ҳам эгилиш одатий ҳолга айланади.\nШуни эсда тутиш керакки, умуртқа поғонаси тана тиргаги ҳисобланади. У барча ички органлар учун асос бўлиб хизмат қилади. Иш стулида ўтирганингизда иложи борича ҳолатни тез-тез ўзгартириб туринг, яхшиси, юрган маъқул.\nБўйиндаги доимий зўриқишлар\nКўпчилигимиз иш жойда бир ноқулай ҳолатда ўтирамиз: елкалар кўтарилади ва бош олдинга сурилади. Бу ҳолатда бўйин мушаклари қисилади ва ортиқча зўриқиш пайдо бўлади. Бу эса умуртқа поғонаси қисилишига олиб келиши мумкин.\nБир жойда узоқ вақт ўтириш умуртқа артерияларда ҳаракатсизликка, миянинг қон таъминоти ёмонлашишига олиб келади.\nМушаклар аста-секин заифлашади\nБу гиподинамияга олиб келади. Қориннинг ён мушаклари, шунингдек, тос соҳаси биринчи бўлиб активлигини йўқотади. Натижада бўшашган мушаклар умуртқа поғонасини яхши ушлолмайди.\nҚандли диабет ривожланиш эҳтимоли\nҚандли диабет ва гиподинамия ўртасида қандай боғлиқлик бор? Гап шундаки, ишламайдиган мушаклар ишлайдиганларга қараганда камроқ инсулин сарф қилади, ошқозон ости бези эса фаолиятини тўхтатмайди. Шундай қилиб, диабетга мойиллик кучаяди.\nЮрак ҳам мушак эканлигини унутманг. Жисмоний ҳаракатсизлик юрак-қон томир касалликларининг ривожланиши учун хавфли омилдир. Бу ерда ҳам занжирли реакция бошланади: пассив турмуш тарзи туфайли мушаклар заифлашиши, қон етказиб беришнинг ёмонлашиши ва томирлар тонусининг пасайишига олиб келади.\nВарикоз томирлари кенгайиши хавфи\nБир жойда ўтириш билан оёқларда қон айланишининг ёмонлигидан азият чекамиз. Бундан ташқари, кўпчилигимиз бир оёғимиз билан ўтирамиз. Бу ҳолатда тизза остидаги вена қисилади ва қон маълум жойларда туриб қолади.\nХавотир ва депрессияга мойиллик\nЖисмоний машқлар билан шуғулланмайдиган одамлар депрессия ва хавотирга кўпроқ мойил эканлигини биласизми? Охирги илмий тадқиқотлар шуни кўрсатадики, ҳаракатсиз турмуш тарзини олиб борадиган одамларда ижобийлик ва бахт гормонлари — эндорфин ва серотонин кескин камайиб кетади.\nУйқу билан боғлиқ муаммо\nУйқусизлик, ёмон ва узуқ-юлуқ уйқу, даҳшатли тушлар... Булар ҳам ҳаракатсиз турмуш тарзининг натижасидир. Кун давомида бир жойда ўтириб чарчаган танангиз кечқурун тўлиқ дам олиш ва тинчланишга куч тополмайди.\n22:33 Бугун 0\n22:21 Бугун 1194\n22:09 Бугун 5561\n21:56 Бугун 3629\n07:30, 15.05.2022 80487\n22:38, 14.05.2022 65271\n07:30 Бугун 58201\n22:30, 15.05.2022 56936


Эндиликда Ўзбекистон бўйлаб Uzcard POS-терминаллар UnionPay карталарини қабул қилмоқда\nСўнги хабарларга кўра, Ўзбекистон бўйича UPI карталарига хизмат кўрсатувчи терминаллар тармоғи ўртача 150 000 тани ўз ичига олади. Шу билан бир қаторда, айтиб ўтиш жоизки, бугунги кунда Ўзбекистоннинг бир қанча банклари UnionPay International халқаро тўлов тизимининг иштирокчилари ҳисобланишади. Мазкур лойиҳанинг келажакдаги ривожи UZCARD банклараро тўлов тизими ҳамда UnionPay International халқаро тўлов тизими ўртасидаги комплекс ҳамкорлиги йўлида муҳим стратегик қадам бўлиб хизмат қилади.\n2015 йил маьлумотларига кўра, UnionPay International тўлов карталари дунёнинг 150 дан ортиқ мамлакатида қабул қилинади, хусусан, 1,1 млн банкомат ва 12млн коммерсантларда. Карталарнинг бирлашган эмиссияси 5млрд дан ортиб кетди, бу кўрсаткичлар натижасида UnionPay бошқа тўлов тизимларини ортда қолдириб, биринчи ўринга чиқиб олди.\nСавдо нуқталарининг эгалари диққатига: қўшимча маълумот учун Сизга хизмат кўрсатаётган банкингизга мурожаат қилинг!\nUzcard картасига тезкор пул ўтказиш имконияти: “QIWI ўтказмалари” ва “CONTACT пул ўтказмалари” амал қилишни бошлади\nЭндиликда Сиз,“QIWI ўтказмалари” ва “CONTACT пул ўтказмалари” хизматларидан бемалол фойдаланишингиз мумкин. Ушбу хушхабар Uzсard картасининг барча эгалари ҳамда Ўзбекистонда фаолият олиб бораётган барча банкларнинг мижозларига таълуқлидир. Демак, яратилган янгилик борасида нималарни билишимиз керак:\n-пул ўтказмалари фақат бир томонлама амал қилмоқда, яъни Ўзбекистон ҳудудига пул ўтказиш имконияти яратилди;\n-пул маблағи тўғридан-туғри Uzсard карталарига туширилади;\n-лойиҳа ҳамкори Universalbank;\n-чет элдан 500 долларлик лимит билан пул ўтказиш имкони бор;\n-2% лик комиссия тўловлари фақат жўнатувчидан ечиб олинади;\n-тижорат курси ҳисоб юритувчи банк томонидан белгиланади.\nЯқин кунларда компаниямиз мутахассислари томонидан “QIWI ўтказмалари” ва “CONTACT пул ўтказмалари” хизматининг қўшимча функциялари ҳам жорий қилинади. Ҳозирча, яратилган янги имкониятлар ёрдамида исталган вақтда мамлакатимиздан ташқарида туриб, оила аъзоларингиз ва яқинларингизга бемалол ёрдам беришингиз мумкин.\nЯгона Умумреспублика Процессинг Марказининг маълум қилишича, "Узбектелеком" акционерлик компаниясида профилактика ишлари олиб борилиши муносабати билан 2018 йилнинг 12 июлида соат 00:00 дан 06:00 гача POS ва E-POS терминаллари процессинг маркази билан вақтинчалик улана олмаслиги мумкин. Вақтинчалик ноқулайликлар учун узр сўраймиз.\nUzCard маълум қилишича, Milliy мобил иловаси томонидан ҳавфсизлик талабларига жавоб берилмагани ҳамда ЕОПЦ томонидан тўлов тизимларни процессинг марказига уланиши, фаолият юритиши бўйича регламентга риоя қилинмагани боис, ушбу мобил иловаси вақтинча тўхтатилган. Milliy мобил иловаси мутахассислари томонидан муаммолар бартараф қилинганидан сўнг, мобил илова фаол ҳолатга келтирилади.\nUzCard маълум қилишича, Uzmobile компаниясида техник ва профилактика ишлари олиб борилиши муносабати билан ушбу мобил алоқа абонентларига sms-хабарлар вақтинча кечикиб етказилиши мумкин. Вақтинчалик ноқулайликлар учун узр сўраймиз.\nUzCard маълум қилишича, "Узбектелеком" акционерлик компаниясида профилактика ишлари олиб борилиши муносабати билан 2018 йилнинг 27 июнида соат 00:00 дан 01:00 гача POS ва E-POS терминаллари процессинг маркази билан вақтинчалик улана олмаслиги мумкин.


“Манчестер Сити” Томас Мюллерга қанча пул сарфламоқчи?\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари “Манчестер Сити” Томас Мюллерга қанча пул сарфламоқчи?\t16:48, 08 февраль 2016\t“Манчестер Сити” жамоаси ҳозирданоқ таркибга кимларни олиб келишни режалаштириб, керакли ўйинчилар бўйича таклифлар билан чиқмоқда.\nЁзда жамоага Хосеп Гвардиола иш бошлайдиган бўлса, дарҳол бир қатор тажрибали ўйинчиларни таклиф қилади. Хусусан “Бавария”дан Томас Мюллерни сотиб олишмоқчи.\nХабарларга кўра, Мюллер трансфери учун инглиз жамоаси 100 миллион евро сарфлашга тайёр. Шунингдек, унга йилига 15 миллион евро миқдорида маош бермоқчи.